
ΠΕΡΙΟΔΟΣ Κ΄- ΣΥΝΟΔΟΣ B΄ 
ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ					
Π Ρ Α Κ Τ Ι Κ Ο
(Άρθρο 40 παρ. 1 Κ.τ.Β.)

Στην Αθήνα, σήμερα, 19 Μαΐου 2025, ημέρα Δευτέρα και ώρα 13.05’, στην Αίθουσα Γερουσία του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία της Προέδρου και του μέλους αυτής, κυρίας Θεοδώρας (Ντόρας) Μπακογιάννη και κ. Ανδρέα Νικολακόπουλου, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Εξωτερικών «Λήψη μέτρων εφαρμογής του Κανονισμού (ΕΕ) 2019/452 για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφάλειας ή δημόσιας τάξης» (2η συνεδρίαση  - ακρόαση εξωκοινοβουλευτικών προσώπων). 
 	Στη συνεδρίαση παρέστησαν ο Υφυπουργός Εξωτερικών, κ. Αναστάσιος (Τάσος) Χατζηβασιλείου, καθώς και αρμόδιοι υπηρεσιακοί παράγοντες. 
Στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ.: Γεώργιος Παπαχρήστου, Νομικός Σύμβουλος της Ελληνικής Εταιρείας Συμμετοχών και Περιουσίας και Ευάγγελος Βεγίρης, Νομικός Σύμβουλος της Ελληνικής Εταιρείας Συμμετοχών και Περιουσίας, Θεοφάνης Ματσόπουλος, Υπεύθυνος Συμβουλευτικής Υποστήριξης Επιχειρήσεων του Εμπορικού και Βιομηχανικού Επιμελητηρίου Αθηνών, Εμμανουήλ Βλαχογιάννης, Επίτιμος Πρόεδρος του Εμπορικού και Βιομηχανικού Επιμελητηρίου Θεσσαλονίκης (WEBEX), Ελευθερία Ρώμα, Senior Advisor στον Τομέα Διεθνών Σχέσεων του Συνδέσμου Επιχειρήσεων και Βιομηχανιών (WEBEX), Γιάννης Σταύρου, Α’ Αντιπρόεδρος – Εκτελεστικός του Συνδέσμου Βιομηχανιών Ελλάδος (WEBEX), Γεώργιος Κεφαλογιάννης, Οικονομικός Συνεργάτης της Ελληνικής Ένωσης Επιχειρηματιών, Κωνσταντίνος Κόλλιας, Πρόεδρος του Οικονομικού Επιμελητηρίου Ελλάδας  (WEBEX), Ιωάννης Πάιδας, Πρόεδρος της Οικονομικής και Κοινωνικής Επιτροπής, Λήδα Τικτοπούλου, Διευθύντρια της Διεύθυνσης Στατιστικής της Τράπεζας της Ελλάδος (WEBEX), Στυλιανή Μπέλλη, Υποδιευθύντρια της Διεύθυνσης Στατιστικής της Τράπεζας της Ελλάδος, Αλέξανδρος Καλιοντζόγλου, Προϊστάμενος του Τμήματος Εποπτείας Ψηφιακών Χρηματοπιστωτικών Υπηρεσιών της Διεύθυνσης Επιθεώρησης Εποπτευομένων Εταιρειών της Τράπεζας της Ελλάδος και Βασίλειος Σκουτέρης, Αναπληρωτής Προϊστάμενος του Τμήματος Θεμάτων Χρηματοοικονομικών και ΕΣΚΤ της Διεύθυνσης Νομικών Υπηρεσιών της Τράπεζας της Ελλάδος. 
Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
Παρόντες ήταν οι Βουλευτές κ.κ. Αβραμόπουλος Δημήτριος, Ανδριανός Ιωάννης, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Γκολιδάκης Διαμαντής, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παναγιωτόπουλος Νικόλαος, Παππάς Ιωάννης, Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Δούρου Ειρήνη (Ρένα), Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Ψυχογιός Γεώργιος, Μανωλάκου Διαμάντω, Μεταξάς Κωνσταντίνος Βασίλειος, Παπαναστάσης Νικόλαος, Δελής Ιωάννης, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος, Γαυγιωτάκης Μιχαήλ και Σαράκης Παύλος.
              ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ  (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση. 
Κύριε Υφυπουργέ, καλωσορίσατε από δύο επιτυχημένα ταξίδια, όπως διαβάσαμε και στην Αμερική και στην Τουρκία. Χαιρόμαστε που είσαστε μαζί μας. 
Σήμερα προχωρούμε στη συνέχιση της επεξεργασίας και εξέτασης του σχεδίου νόμου του Υπουργείου Εξωτερικών «Λήψη μέτρων και εφαρμογής του Κανονισμού ΕΕ 2019/452 για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφαλείας ή δημόσιας τάξης». Είναι η δεύτερη συνεδρίαση της Επιτροπής μας και είναι η ώρα να ακούσουμε τους φορείς που εκλήθησαν από την Επιτροπή για να προσφέρουν την άποψή τους. Ξεκινώ, λοιπόν, κατευθείαν. 
Ο κύριος Παπαχρήστου μας παρακολουθεί μέσω webex και θα δώσω τον λόγο στον   κύριος Βεγίρη, Νομικό Σύμβουλο της Ελληνική Εταιρεία Συμμετοχών και Περιουσίας, για πέντε λεπτά. 
Ορίστε, έχετε τον λόγο, κ. Βεγίρη.
 ΕΥΑΓΓΕΛΟΣ ΒΕΓΙΡΗΣ (Νομικός Σύμβουλος της Ελληνικής Εταιρείας Συμμετοχών και Περιουσίας): Καλησπέρα σας. Το νομοσχέδιο κινείται στην κατεύθυνση που ούτως ή άλλως έχει υιοθετήσει και η Ελληνική Εταιρεία Συμμετοχών και Περιουσίας και ως καθολικής διαδόχου του ΤΑΙΠΕΔ,  αναφορικά με διαγωνισμούς αξιοποίησης περιουσιακών στοιχείων που βρίσκονται στο χαρτοφυλάκιο της και θα μπορούσαν να ενταχθούν στους ευαίσθητους και στους ιδιαίτερα ευαίσθητους τομείς σύμφωνα με το παράρτημα του σχετικού του σχεδίου νόμου. Στο πλαίσιο αυτό έχουμε υποβάλει ορισμένες τεχνικές παρατηρήσεις προς αξιολόγηση. Πολύ συνοπτικά και χωρίς να θέλουμε να κάνουμε κατάχρηση του χρόνου, το πρώτο ζήτημα που έχουμε θέσει είναι το χρονικό πεδίο εφαρμογής του συγκεκριμένου νομοσχεδίου και σε ποιο χρονικό σημείο για την ακρίβεια γίνεται ο έλεγχος της άμεσης ξένης επένδυσης, αν δηλαδή αυτό σε περίπτωση διαγωνισμού λαμβάνει χώρα κατά το στάδιο της διαγωνιστικής διαδικασίας ή όταν θα έχει ήδη αναδειχθεί προτιμητέος επενδυτής και άρα, επομένως, θα είναι πολύ συγκεκριμένος επί της συγκεκριμένης εταιρείας νομικού ή φυσικού προσώπου που αναδεικνύεται από τις διαγωνιστικές διαδικασίες ως προτιμητέος επενδυτής. 
Η δεύτερη παρατήρηση, έχει να κάνει με τη δυσκολία που εμείς αντιμετωπίζουμε στην περίπτωση συλλογής στοιχείων μέχρι τελικού φυσικού προσώπου δεδομένης της νομοθεσίας, ότι δηλαδή σε περίπτωση επενδυτικών κεφαλαίων και εταιρειών που είναι εισηγμένες σε χρηματιστήριο χώρας της Ευρωπαϊκής Ένωσης ή του ΟΟΣΑ η ονομαστικοποίηση μέχρι τελικού φυσικού προσώπου δεν είναι απαραίτητη. Πλην όμως, κατανοούμε ότι, το νομοσχέδιο περιλαμβάνει πρόνοιες στο Υπουργείο Εξωτερικών και  στις υπηρεσίες του που μπορούν να λάβουν τις πληροφορίες αυτές. 
 	Τέλος, ένα σχόλιο, αν θέλετε, συντονισμού της νομοθεσίας, στο πλαίσιο κυρωτικών νόμων συμβάσεων παραχώρησης κατόπιν ιδιωτικοποιήσεων στους Λιμένες Ηγουμενίτσας και Ηρακλείου, προβλέπεται ο έλεγχος της μεταβολής ιδιοκτησιακής δομής από την Κυβερνητική Επιτροπή Παρακολούθησης Λιμένων που έχει θεσπισθεί με την Πράξη Υπουργικού Συμβουλίου 4 για το 2021. Στο πλαίσιο αυτό προτείνουμε προς αξιολόγηση, αν θα συνεχίσει να εκτελείται ο έλεγχος μεταβολής αναπτυξιακής δομής στους περιφερειακούς αυτούς λιμένες από τη συγκεκριμένη επιτροπή ή αν θα εισαχθεί η διάταξη όπου θα επεκτείνει την αρμοδιότητα της Επιτροπής και στην περίπτωση των δύο αυτών συμβάσεων για την αξιοποίηση των περιφερειακών Λιμένων. 
Αυτές είναι οι τεχνικές μας παρατηρήσεις, αξιότιμες   κυρίες και κύριοι και είμαστε στη διάθεσή σας για περαιτέρω διευκρινίσεις. Σας ευχαριστώ. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Σας ευχαριστώ πάρα πολύ. Τον λόγο έχει ο κ. Ματσόπουλος, Υπεύθυνος Συμβουλευτικής Υποστήριξης Επιχειρήσεων του Εμπορικού και Βιομηχανικού Επιμελητηρίου Αθηνών. Ορίστε, έχετε τον λόγο, κ. Ματσόπουλε.
 	ΘΕΟΦΑΝΗΣ ΜΑΤΣΟΠΟΥΛΟΣ (Υπεύθυνος Συμβουλευτικής Υποστήριξης Επιχειρήσεων του Εμπορικού και Βιομηχανικού Επιμελητηρίου Αθηνών):  Ευχαριστώ, κυρία Πρόεδρε.
Αξιότιμοι κ.κ. Υπουργοί, αξιότιμοι κ.κ. Βουλευτές, αξιότιμα   μέλη της Επιτροπής, κυρίες και κύριοι, αποτελεί για μένα ύψιστη τιμή να εκπροσωπώ ενώπιόν σας το Εμπορικό και Βιομηχανικό Επιμελητήριο Αθηνών, που όπως όλα τα επιμελητήρια αποτελεί τον θεσμοθετημένο σύμβουλο της πολιτείας για θέματα οικονομίας και επιχειρηματικότητας. Η δημιουργία ενός μηχανισμού προστασίας της δημόσιας τάξης και της εθνικής ασφάλειας επιπρόσθετου του κοινοτικού απορρέει από τον Κανονισμό 452/2019 της Ευρωπαϊκής Ένωσης. Αυτός προωθεί καταλυτικά τη διαφάνεια της υλοποίησης των επενδύσεων από πολίτες και επιχειρήσεις που βρίσκονται εκτός Ενωμένης Ευρώπης. 
Η πατρίδα μας ευρισκόμενη σε ασταθές γεωπολιτικό σταυροδρόμι και αντιμέτωπη με πολλαπλούς κινδύνους οφείλει να θεσπίσει εργαλεία ελέγχου των προσώπων, των πηγών χρηματοδότησης των επενδύσεων και των πιθανώς υποκρυπτόμενων σκοπιμοτήτων σε ζωτικούς τομείς της οικονομίας μας. 
Το ενδιαφέρον εστιάζεται στις τρεις κατηγορίες ελεγκτικών  επενδύσεων όσων σχετίζονται με την τεχνολογία Άμυνα – Ενέργεια, τις Λιμενικές και Υποθαλάσσιες υποδομές και τις Τουριστικές υποδομές των παραμεθόριων περιοχών. Αξίζει να επισημανθεί ότι χώρες όπως οι ΗΠΑ από δεκαετίες έχουν προβεί στη θέσπιση νομοθεσιών, οι οποίες ελέγχουν και περιορίζουν επενδύσεις που δυνητικά θα μπορούσαν να προκαλέσουν ζητήματα στην εθνική ασφάλεια. Απλή αναφορά στην Defense Production Act του 1950, η οποία τροποποιήθηκε το 2018 υπό το ακρωνύμιο Firma. Η παρούσα πρόταση νόμου αναλύει διεξοδικά τη λειτουργία της Διυπουργικής Επιτροπής Ελέγχου Άμεσων Ξένων Επενδύσεων για λόγους ασφάλειας ή  δημόσιας τάξης, η λεγόμενη ΔΕΑΞΕ, η οποία σε συνεργασία με την Β1 Διεύθυνση Εξωστρέφειας και Συντονισμού Φορέων Εξωστρέφειας του Υπουργείου Εξωτερικών ταχύτατα θα αξιολογούν τις αναφερθείσες επενδύσεις. Η δημιουργία ενός τέτοιου εθνικού μηχανισμού συμβάλει δραστικά στην προσέλκυση μακροχρόνιων επενδυτών, οι οποίοι θα αντιμετωπίζουν τη χώρα μας όχι με όρους αποκόμισης γρήγορου κέρδους.
 Παράλληλα προωθεί τη διαφάνεια καθιστώντας σε μεγάλο βαθμό ξεκάθαρες τις πηγές χρηματοδότησης των εσόδων και των κεφαλαίων που έχουν ως στόχο να επιχειρήσουν στη χώρα μας ουσιαστικά και ορθολογικά και όχι να εξυπηρετήσουν άλλου είδους σκοπιμότητες. Οι εντός 60 ημερών έκδοση Απόφασης της Διυπουργικής Επιτροπής του Εθνικού Μηχανισμού δεν δημιουργεί ανασταλτικά γραφειοκρατικά εμπόδια αλλά αντιθέτως λειτουργεί συμπληρωματικά ως προς τα οριζόμενα από την ευρωπαϊκή νομοθεσία. Η οπτική αυτή θα λειτουργήσει ως καταλύτης προσέλκυσης μακροχρόνιων επενδύσεων που θα μετασχηματίσουν το παραγωγικό μοντέλο της χώρας μας, εξέλιξη την οποία εμείς ως ΕΒΕΑ  θεωρούμε πρωταρχική ανάγκη για την επίτευξη μακροπρόθεσμης ανάπτυξης και αύξησης της κοινωνικής ευημερίας. Ολοκληρώνοντας, θεωρούμε ότι η φιλοσοφία του νομοσχεδίου συνδυασμένη με την σαφή χρονικά προσδιορισμένη και μεθοδικά εφαρμοζόμενη στοχοθεσία θα συμβάλλει τα μέγιστα στην ανάπτυξη της οικονομίας της πατρίδας μας. 
Σας ευχαριστώ πολύ. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστούμε κύριε Ματσόπουλε.
Τον λόγο έχει ο κύριος Βλαχογιάννης.
ΕΜΜΑΝΟΥΗΛ ΒΛΑΧΟΓΙΑΝΝΗΣ (Επίτιμος Πρόεδρος του Εμπορικού και Βιομηχανικού Επιμελητηρίου Θεσσαλονίκης): Ευχαριστώ παρα πολύ κυρία Πρόεδρε. Κύριοι Βουλευτές,  είναι σημαντικό να καλούνται τα Επιμελητήρια για την εκδήλωση των διαφόρων σχολίων που έχουν να κάνουν πάνω στον εφαρμοστικό αυτό σχέδιο νόμου. Έχουμε να κάνουμε 7 παρατηρήσεις, 7 σχόλια για το  ενδιαφέρον να διευκολύνονται οι επενδυτές και να λειτουργούν ομαλά οι αγορές. Το πρώτο σχόλιο έγκειται στο υπό συζήτηση σχέδιο νόμου, δεν υπάρχει ρητή αναφορά για τη δυνατότητα που μπορεί να παρέχεται στους ξένους επενδυτές να ασκήσουν ένδικα μέσα κατά των αποφάσεων Ελεγκτικής Αρχής, παρόλο που αυτή η δυνατότητα παρέχεται από τον προς εφαρμογή κανονισμός στο άρθρο 3 παράγραφος 5. Η παράλειψη αυτή μπορεί να είναι επουσιώδης, μπορεί όμως να έχει και σαν αποτέλεσμα οι υφιστάμενοι για τον έλεγχο ξένοι επενδυτές να προσφεύγουν ενώπιον Ευρωπαϊκών Δικαιοδοτικών Οργάνων ενώ προτιμότερο θα ήταν να προσφεύγουν εναντίον Ελληνικών Οργάνων. Θεωρούμε ότι έστω και κατά παρέκκλιση είναι πιο ενδεδειγμένο οι πρόσφυγες αυτής της μορφής, εφόσον προβλεφθούν, να υποβάλλονται απευθείας στο Συμβούλιο της Επικρατείας και να εξετάζονται από απλώς ειδικά προβλεπόμενη προθεσμία.
 Το δεύτερο σχόλιο, που έχουμε να κάνουμε, είναι σε ότι αφορά το πεδίο εφαρμογής του Κανονισμού. Αν ο έλεγχος θα πρέπει να είναι διαρκής ακόμη και για επενδύσεις, οι οποίες έχουν ήδη ολοκληρωθεί και να μην  περιορίζονται μονάχα στον προ συμβατικό έλεγχο. Εάν αυτό είναι ορθό, δεν υπάρχει στο υπό συζήτηση σχέδιο νόμου κάποια ειδική αναφορά στις ήδη ολοκληρωθείς  ξένες επενδύσεις κατά την έννοια του Κανονισμού. 
Αν έχουμε, σωστά τον ήσσον συλλογισμό αυτό, πρέπει να περιληφθεί σχετικό άρθρο στο υπό συζήτηση σχέδιο νόμου που να επιτρέπει τον έλεγχο, ενδεχομένως δε και τον επιβάλλει τον έλεγχο, σε επενδύσεις που έχουν ήδη ολοκληρωθεί και βρίσκονται σε λειτουργία και αυτό το λέω για τον εξής λόγο. Είναι το τρίτο σχόλιο. 
Με την έννοια της επένδυσης, θεωρείται, σύμφωνα με την ερμηνεία που αποδίδεται στον εφαρμοστικό νόμο, η σύμβαση απόκτησης μετοχών ή μεριδίων στην εταιρεία στόχο, επειδή προβλέπεται η δυνατότητα της αναστροφής. Θα πρέπει να είναι σαφές, με ποια μέσα θα μπορέσει να γίνει αυτό δεδομένου ότι η συναλλαγή θεωρείται άκυρη. Αν υπάρχει αναστροφή και πιθανά, κάθε πράξη που απορρέει παράγεται από το χαρακτήρα μιας ακυρωθείσας συναλλαγής να θεωρείται, επίσης ακυρωθείσα ή ακυρώσιμη. 
Προτείνουμε να υπάρχει ειδική διάταξη για τις περιπτώσεις αυτές, ούτως ώστε να μην τίθενται σε αμφιβολία οι όποιες συναλλαγές έχουν γίνει από την εταιρεία στόχο, με τους προμηθευτές και τους πελάτες της. 
Τέταρτο σχόλιο. Εισάγεται η δυνατότητα του μετριασμού που ερμηνευόμενη επιτρέπει την επιβολή όρων, τους οποίους οφείλουν να τηρήσουν οι ξένοι επενδυτές. Θεωρούμε ότι τα μέτρα μετριασμού πρέπει να περιγράφονται με σαφήνεια και να αποσκοπούν στην αποτροπή πράξεων που βλάπτουν τα προστατευόμενα αγαθά της Δημόσιας Ασφάλειας και Τάξης. 
Πέμπτον σχόλιο. Για την διασφάλιση του παραπάνω θα πρέπει να διερευνηθεί αν είναι πρόσφορη η δυνατότητα απόκτησης μετοχών ή μεριδίων, οι οποίες όμως δεν θα έχουν δικαίωμα ψήφου στην Γενική Συνέλευση. Προνομιούχες μετοχές κατά πάσα πιθανότητα. 
Κατά συνέπεια δεν θα δύναται να επηρεάζουν κατά αρχήν τη σύνθεση του Διοικητικού Συμβουλίου της εναγόμενης εταιρείας και τον ορισμό του Προέδρου ή και του Διευθύνοντος Συμβούλου αυτής. 
Έχουμε μία παρατήρηση ακόμη που είναι στο άρθρο 4, παράγραφος 2, του εφαρμοστικού νόμου του σχεδίου νόμου που αναφέρεται στην περίπτωση απλής χρηματοοικονομικής επένδυσης, κάθε χρηματοοικονομική επένδυση σκοπεύει ή έχει σαν αποτέλεσμα  τον επηρεασμό της διαχείρισης.   
Ορθότερο θα ήταν στη Διάταξη εκείνη, να συμπληρωθεί με το νόμο άμεσου επηρεασμού, γιατί έμμεσος επηρεασμός υπάρχει πάντα. Στην περίπτωση αυτή, θα είναι ευκολότερη η σύνδεση της ελεγχόμενης ξένης επένδυσης με την επιβολή όρων στέρησης ή ψήφου από τις γενικές συνελεύσεις των εταιριών στόχων. 
Εν κατακλείδι, θεωρούμε ότι η εφαρμογή του Κανονισμού γίνεται λυσιτελέστερη εάν οι ελεγκτικοί μηχανισμοί της Χώρας, επικεντρωθούν στην εξέταση, του ποιος ασκεί τον πραγματικό έλεγχο της εταιρείας στόχο. Όπου έχει εισηγηθεί ή επίκειται να γίνει τούτο αγορά εταιρικών ομίλων από ξένους επενδυτές που περιγράφονται στον Κανονισμό. 
Για την καλύτερη ενσωμάτωση αυτών των Διατάξεων, πρέπει να εναρμονιστεί και η νομοθεσία περί ανωνύμων εταιρειών στο σημείο αυτό, δηλαδή, να προβλέπεται ρητά στη νομοθεσία αυτή, η δυνατότητα εξαίρεσης ή τροποποίησης κάποιων όρων, κάποιων Διατάξεών της, που διέπουν τη λειτουργία των ανωνύμων εταιρειών, κατόπιν αποφάσεων της Διαρκούς Επιτροπής Ελέγχου ξένων επενδύσεων. 
Ευχαριστώ. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστούμε τον κ. Βλαχογιάννη και τώρα, η κυρία Ρώμα εκ μέρους του ΣΕΒ δεν θα προσέλθει. Υποθέτω, γιατί ο ΣΕΒ συμφωνεί με το νομοσχέδιο και τον λόγο έχει ο κύριος Γιάννης Σταύρου. Ά Αντιπρόεδρος Εκτελεστικός του Συνδέσμου Βιομηχανιών Ελλάδος.
ΓΙΑΝΝΗΣ ΣΤΑΥΡΟΥ (Ά Αντιπρόεδρος-Εκτελεστικός του Συνδέσμου Βιομηχανιών Ελλάδας): Καλημέρα κυρία Πρόεδρε. 
Ευχαριστούμε θερμά για την πρόσκληση,.
Επί της αρχής συμφωνούμε απόλυτα στην θέσπιση του σχεδίου νόμου και στην εναρμόνιση του Κανονισμού αυτού, με τα ελληνικά πράγματα, διότι πράγματι η Χώρα μας μέχρι σήμερα δεν διέθετε έναν Εθνικό Μηχανισμό Ελέγχου των ξένων άμεσων επενδύσεων. 
Αυτό αποτελεί μία απόλυτη προτεραιότητα. Βλέποντας ότι οι γεωπολιτικές εξελίξεις διεθνώς, υπαγορεύουν την ύπαρξη ενός πλαισίου ελέγχου. 
Κατά την άποψή μας με τη θέσπιση του σχετικού θεσμικού πλαισίου δημιουργούνται κυρίως οι αποτρεπτικές δυνάμεις, οι οποίες θα αποτρέψουν οποιαδήποτε προσπάθεια επενδυτών που δεν έχουν οικονομικό, αλλά άλλο γεωπολιτικό υπόβαθρο και θα σκεφτούν ίσως για μια δεύτερη φορά ότι η Χώρα μας έχει προχωρήσει και έχει ενταχθεί στις σοβαρές χώρες που κάνουν έναν ουσιαστικό έλεγχο στους ευαίσθητους και στους πολύ ευαίσθητους τομείς. 
Από πλευράς παρατηρήσεων, οι παρατηρήσεις θα είναι γενικού χαρακτήρα και αφορούν τα παρακάτω.
Αρμόδια Διεύθυνση για την εφαρμογή του σχετικού θεσμικού πλαισίου ελέγχου είναι η Διεύθυνση Β1 του Υπουργείου Εξωτερικών. Πράγματι, εκεί μας δημιουργούνται ερωτηματικά εάν υπάρχει, τόσο το εξειδικευμένο προσωπικό, όσο και οι τεχνοκρατικές ικανότητες η Διεύθυνση αυτή του Υπουργείου Εξωτερικών να μπορέσει να ανταποκριθεί στις εξαιρετικά σύνθετες καταστάσεις, τόσο από πλευράς οικονομικής ανάλυσης, όσο και από πλευράς νομικής για να μπορέσει να φέρει εις πέρας το έργο της. Άποψή μας είναι ότι θα πρέπει άμεσα να υπάρξει μια στήριξη, τόσο τεχνική, όσο και σε ανθρώπινο δυναμικό της Διεύθυνσης Β1 ούτως ώστε το σύστημα αυτό ελέγχων να λειτουργήσει ουσιαστικά.
Το δεύτερο θέμα, το οποίο θα πρέπει να σκεφτούμε, είναι το κόστος συμμόρφωσης των επιχειρήσεων. Θα πρέπει να υπάρχουν τέτοιες διαδικασίες οι οποίες δεν θα δημιουργούν ένα τεράστιο κόστος συμμόρφωσης σε οικονομικούς συμβούλους, σε νομικούς συμβούλους, σε διαδικασίες εξαιρετικά σύνθετες οι οποίες θα είναι τελικά εις βάρος των επιχειρήσεων.
Τέλος, το τρίτο θέμα που θέλουμε να επισημάνουμε είναι ότι πιστεύουμε ότι μία πρόβλεψη συμμετοχής των κοινωνικών εταίρων σε όλες αυτές τις διαδικασίες, δηλαδή η δυνατότητα των εργοδοτικών οργανώσεων να συμμετέχουν στη διαδικασία λήψης αποφάσεων, θα ήταν σε θετική κατεύθυνση.
Μια τελική παρατήρηση. Δεν ξέρω πώς συνδυάζεται η συγκεκριμένη νομοθεσία του … ελέγχου με αυτή που αφορά τις στρατηγικές επενδύσεις, που ανήκει βέβαια και αυτή στο Υπουργείο Εξωτερικών, αλλά επίσης και με τον νέο αναπτυξιακό νόμο όπου θα θεσπιστεί ένα άρθρο το οποίο θα αφορά την ταχεία αδειοδότηση, όπου ο Υπουργός Ανάπτυξης πλέον έχει όλες τις αρμοδιότητες που του επιτρέπουν να λαμβάνει αυτός τις αποφάσεις των αδειών και πώς αυτά τα δύο συνδυάζονται.
Ευχαριστώ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πάρα πολύ, τον κύριο Σταύρου.
Τον λόγο έχει ο κ. Γιώργος Κεφαλογιάννης, Οικονομικός Συνεργάτης της Ελληνικής Ένωσης Επιχειρηματιών. Κύριε Κεφαλογιάννη, έχετε τον λόγο.
ΓΕΩΡΓΙΟΣ ΚΕΦΑΛΟΓΙΑΝΝΗΣ (Οικονομικός Συνεργάτης της Ελληνικής Ένωσης Επιχειρηματιών): Ευχαριστώ πολύ, κυρία Πρόεδρε. Εμείς, ως Ελληνική Ένωση Επιχειρηματιών, ως Έλληνες επιχειρηματίες, προφανώς θεωρούμε καλοδεχούμενες όλες τις ξένες επενδύσεις, αλλά πάντα στα πλαίσια ενός περιβάλλοντος και νομικού πλαισίου που προστατεύει και τους πολίτες και τους Έλληνες πολίτες. Οπότε, είναι καλοδεχούμενη αυτή η προσπάθεια εναρμόνισης με το άρθρο 452 του ευρωπαϊκού νόμου.
Έχουμε κάποιες παρατηρήσεις, εδώ πέρα, οι οποίες είναι οι εξής.
Θεωρούμε ότι για να γίνουν επενδύσεις στη χώρα, και να κατευθυνθούν και προς μία πιο παραγωγική κατεύθυνση και όχι μόνο σε real estate και κατασκευές, θα πρέπει να δίνονται κίνητρα τα οποία είναι, ένα, το θεσμικό πλαίσιο το οποίο συζητάμε τώρα, δύο, αφορά στο ίδιο το κεφάλαιο και 3, στο μεγάλο κεφάλαιο που είναι το ανθρώπινο δυναμικό. Έχουμε, ήδη, κάνει μια πολύ μεγάλη έρευνα μαζί με τον ΙΟΒΕ αναφορικά σε προτάσεις συγκεκριμένες, όπως την εναρμόνιση της ταχύτητας των αποσβέσεων σε επενδύσεις, σε μηχανολογικό εξοπλισμό, καθώς και το upskilling - reskilling του εργατικού δυναμικού της χώρας, ούτως ώστε να έχουμε ένα περιβάλλον ιδανικό για έναν ξένο επενδυτή να έρθει να επενδύσει στη χώρα μας και σε τεχνολογικές και παραγωγικές διαστάσεις της οικονομίας.
Παρόλα αυτά, αν πάμε στο κομμάτι του θεσμικού πλαισίου το οποίο συζητάμε σήμερα εδώ, έχουμε δύο παρατηρήσεις που αφορούν περισσότερο στην προστασία αυτού που ορίζουμε εμείς ως θησαυρό της χώρας και αφορά στο ανθρώπινο δυναμικό μας, δηλαδή τους ανθρώπους που παράγουν από τα Πανεπιστήμιά μας, το φοβερό αυτό ταλέντο. Είναι πάρα πολύ καλοδεχούμενες, προφανώς, οι επενδύσεις που γίνονται από μεγάλους κολοσσούς, διεθνείς τεχνολογικές εταιρείες, όπως η Microsoft, η Google στην Ελλάδα και σε data centers. Αυτό υποθέτω θα αναπτυχθεί περισσότερο και σε άλλες διαστάσεις, αν ακολουθήσουμε αυτή την κατεύθυνση. Παρόλα αυτά, φοβόμαστε μήπως αυτό οδηγήσει στο να απορροφούν αυτοί οι μεγάλοι κολοσσοί το δικό μας αυτό χρυσάφι του ανθρώπινου δυναμικού χωρίς να ανταποδίδουν κάτι στην υπόλοιπη ελληνική μικρομεσαία επιχειρηματικότητα που είναι το 99% της επιχειρηματικότητάς μας.
Σε αυτή την κατεύθυνση εμείς προτείνουμε ότι πρέπει να υπάρχουν κάποια αντισταθμιστικά μέτρα σε τέτοιες περιπτώσεις, τα οποία κινούνται γύρω από τις διαστάσεις της διάχυσης της τεχνογνωσίας. Δηλαδή, αν μία ξένη μεγάλη τεχνολογική εταιρεία επενδύει στην Ελλάδα και απορροφά τέτοιο φοβερό εργατικό δυναμικό, να αναλαμβάνει ίσως, το κόστος ή να δημιουργεί κάποια προγράμματα επενδύσεων εκπαίδευσης άλλων εργαζομένων Ελλήνων πολιτών οι οποίοι μπορούν να απορροφηθούν από την ελληνική μικρομεσαία επιχειρηματικότητα, ως αντιστάθμιση αυτού. 
Τέλος, η δεύτερη παρατήρησή μας έχει να κάνει περισσότερο -και κατανοούμε ότι ένα τέτοιο πλαίσιο θεσμικό είναι πάρα πολύ σημαντικό- με το να υπάρχει ειδικά όταν ένα μεγάλο κομμάτι των ξένων επενδύσεων έρχεται σε ακίνητα, ότι πρέπει να υπάρχει ένα κομμάτι που προστατεύει την -πραγματικότητα, το υλικό, την- ακίνητη περιουσία της χώρας. Σε αυτά τα πλαίσια, θα ήθελα να αναφέρω ότι μας προβληματίζει λίγο το κομμάτι που αφορά στο παραλιακό μέτωπο της Ελλάδας και τις μαρίνες, ότι αν κάποιος πάει για παράδειγμα από το δέλτα του Φαλήρου μέχρι την Βουλιαγμένη, θα δει ότι δεν είναι τόσο εύκολη και άμεση η ελεύθερη πρόσβαση των πολιτών και επειδή εμείς από επιχειρηματίες πάνω απ’ όλα είμαστε πολίτες, θέλουμε να εξασφαλίσουμε κάτι που για παράδειγμα η Ισπανία, μια χώρα η οποία έχει επενδύσει σε ακόμα πιο αυστηρό τρόπο νομοθέτησης αυτής της ελεύθερης πρόσβασης των πολιτών στο παραλιακό της μέτωπο, θα είναι κάτι το οποίο θα το έχουμε υπόψη μας, θα διασφαλίσουμε, καθόσον είμαστε, βέβαια, πάρα πολύ δεκτικοί σε επενδύσεις και συνεχίζουμε να είμαστε δεκτικοί σε επενδύσεις και μέσω αυτού του πλαισίου.  Ευχαριστώ πολύ. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Σας ευχαριστούμε πολύ, κύριε Κεφαλογιάννη. Τον λόγο έχει ο κ. Κόλλιας.
ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου Ελλάδας): 
Κυρία Πρόεδρε, καλησπέρα και από εμένα και σας ευχαριστώ κι εγώ θερμά από την πλευρά μου για την πρόσκληση και την δυνατότητα  ο φορέας μας να εκφράσει τις απόψεις του επί του παρόντος νομοσχεδίου. 
Με το προτεινόμενο νομοσχέδιο, το οποίο ενσωματώνει τον Κανονισμό ΕΕ 2019/452, θεσπίζεται ορθώς το πλαίσιο για τον έλεγχο των άμεσων ξένων επενδύσεων με στόχο την προστασία της Ένωσης από επενδύσεις που ενδέχεται να θέσουν σε κίνδυνο την ασφάλεια ή τη δημόσια τάξη. Σκοπός του μηχανισμού, είναι να διασφαλίσει μία συντονισμένη προσέγγιση για τον έλεγχο των άμεσων ξένων επενδύσεων σε στρατηγικούς τομείς ζωτικής σημασίας, για την ασφάλεια και τη λειτουργία της ενωσιακής οικονομίας. 
Ο Κανονισμός αναγνωρίζει ότι ορισμένες ξένες επενδύσεις μπορεί να έχουν επιπτώσεις σε υποδομές ζωτικής σημασίας, καθώς και σε τεχνολογίες ή σε ευαίσθητες πληροφορίες και επιδιώκει την προστασία της ασφάλειας και της δημόσιας τάξης στην Ευρωπαϊκή Ένωση. Ειδικότερα, σήμερα σε ένα διεθνές περιβάλλον γεωπολιτικών εντάσεων και εμπορικού μετασχηματισμού και προστατευτισμού, οι κίνδυνοι που συνδέονται με τις άμεσες ξένες επενδύσεις είναι σοβαρότεροι, ιδίως σε περιπτώσεις που αφορούν τη στρατηγική αυτονομία και τα στρατηγικά περιουσιακά στοιχεία ή τη μεταφορά ευαίσθητης τεχνολογίας σε τρίτη χώρα, της οποίας οι στρατιωτικές προθέσεις μπορεί να μην ευθυγραμμίζονται με τα συμφέροντα της Ευρωπαϊκής Ένωσης. 
Το προτεινόμενο νομοσχέδιο προβλέπει τη δημιουργία της Διυπουργικής Επιτροπής ελέγχου των άμεσων ξένων επενδύσεων, η οποία θα έχει την ευθύνη για τον έλεγχο των άμεσων ξένων επενδύσεων που αφορούν ευαίσθητους τομείς στην Ελλάδα και γι’ αυτό πιστεύουμε ότι κινείται προς την σωστή κατεύθυνση.
 Η Επιτροπή αυτή θα λειτουργεί υπό την Προεδρία του Υπουργού Εξωτερικών και θα υποστηρίζεται από τη Διεύθυνση Σχεδιασμού Εξωστρέφειας του Υπουργείο Εξωτερικών και μάλιστα ο Κανονισμός επιβάλλει τη συνεργασία των κρατών-μελών στον έλεγχο των επενδυτών τρίτων χωρών και την ετήσια αναφορά σε κάθε κράτος-μέλος για τις αποφάσεις του στο επίπεδο αυτό. Επίσης, αυτό θεωρούμε ότι είναι απολύτως σωστό. Συνεπώς, οι διαδικασίες ελέγχου θα εξορθολογιστούν ομοιόμορφα σε όλα τα κράτη-μέλη της Ευρωπαϊκής Ένωσης, διατηρώντας ταυτόχρονα την εσωτερική αγορά της Ευρωπαϊκής Ένωσης ανοικτή, προστατεύοντας όμως και την ευρωπαϊκή βιομηχανία και κομβικούς τομείς της οικονομίας, σε μια περίοδο αυξημένων γεωπολιτικών αβεβαιοτήτων και αυτό το θεωρούμε σημαντικό. Η ελληνική πολιτεία, ορθώς, αν και με καθυστέρηση κατά την άποψή μας, προχωρά στην ενσωμάτωση του Κανονισμού 2019/452 στο Εθνικό Δίκαιο της χώρας. 
Αξίζει να επισημανθεί ότι στο νομικό πλαίσιο του ελέγχου των άμεσων ξένων επενδύσεων προστέθηκε ο Κανονισμός του 2022/2560 ο οποίος εστιάζει στη συνεργασία και στον συντονισμό μεταξύ κρατών μελών για την εφαρμογή του Κανονισμού αυτού μέσω της ανταλλαγής πληροφοριών και της παρακολούθησης των άμεσων ξένων επενδύσεων σε όλη την Ευρωπαϊκή Ένωση με στόχο τον εκσυγχρονισμό και τη συνεργασία των ελεγκτικών μηχανισμών των κρατών μελών. 
Συμπερασματικά, το Οικονομικό Επιμελητήριο Ελλάδας πιστεύει ότι ο μηχανισμός ελέγχου των άμεσων ξένων επενδύσεων είτε εθνικός είτε ευρωπαϊκός δεν έχει ως στόχο να αποκλείσει τους επενδυτές από την εγχώρια αγορά. Η στόχευση είναι η δημιουργία ενός συστήματος ελέγχου το οποίο θα προστατεύει τα συμφέροντα του κράτους και της Ευρωπαϊκής Ένωσης εν γένει εντοπίζοντας και αντιμετωπίζοντας άμεσα τους κινδύνους για την ασφάλεια ή τη δημόσια τάξη, χωρίς όμως, να αποκλείσει τους επενδυτές την πρόσβαση στην εγχώρια αγορά χωρίς, δηλαδή, να αποτελεί αυτό ένα σύγχρονο μέσο προστατευτισμού.
Σας ευχαριστώ πολύ .
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστούμε τον κ. Κόλλια.
Τον λόγο έχει ο κ. Πάιδας.
ΙΩΑΝΝΗΣ ΠΑΪΔΑΣ (Πρόεδρος της Οικονομικής και Κοινωνικής Επιτροπής):  Ευχαριστώ πολύ, κυρία Πρόεδρε.
Κυρία Πρόεδρε, κύριε Υφυπουργέ, κύριοι Βουλευτές, κυρίες και κύριοι. Σε μια περίοδο σημαντικών διεθνών ανακατατάξεων με ισχυρές τάσεις επιστροφής σε ένα νέου τύπου μοντέλου προστατευτισμού σε παγκόσμια κλίμακα, η Οικονομική και Κοινωνική Επιτροπή αξιολογεί ως σημαντικά εξαιρετικά σημαντικές πολλές από τις πρόνοιες του νομοσχεδίου, που σκοπό έχουν την προστασία της ελληνικής οικονομίας και την ενίσχυση της στρατηγικής της αυτονομίας σε συνάρτηση με τις προτεραιότητες που θέτει η ευρωπαϊκή Ένωση.
 Σταχυολογώντας τους σημαντικότερους λόγους για τον έλεγχο των ξένων άμεσων επενδύσεων θα μπορούσαμε να επισημάνουμε τα εξής.
 Πρώτον, προστασία της εθνικής ασφάλειας, ασφάλειας δικαίου και έννομης τάξης. Οι επενδύσεις σε στρατηγικούς τομείς όπως οι τηλεπικοινωνίες, η ενέργεια και η άμυνα μπορούν να επηρεάσουν την εθνική ασφάλεια καθώς υπάρχει κίνδυνος απόκτησης ευαίσθητων δεδομένων ή πρόσβασης σε κρίσιμες υποδομές από αλλοδαπούς επενδυτές που μπορούν να έχουν δεσμούς με κυβερνήσεις τρίτων χωρών. Ενδεχομένως, ο αποτελεσματικός έλεγχος δυνητικά μπορεί να αποτρέψει ή να αμβλύνει τα ενδεχόμενα επενδυτικών απειλών κυβερνοεπιθέσεων και πολλών άλλων. 
Δεύτερον, διασφάλιση του δημόσιου συμφέροντος κοινωνικής ευημερίας. Οι ξένες άμεσες επενδύσεις μπορεί να επηρεάσουν τομείς όπως ο κλάδος υγείας, οι υδάτινοι πόροι, οι μεταφορές και οι τεχνολογικές υποδομές που είναι ζωτικής σημασίας για την κοινωνία και την εθνική οικονομία. Ο έλεγχος των επενδύσεων απαιτείται για να αποφευχθεί η απεμπόληση κοινωνικών δικαιωμάτων, η εξάρτηση ή η προσπόριση οφέλους από ξένες οντότητες που δεν λειτουργούν προς όφελος του κοινού συμφέροντος. 
Τρίτον, αντιμετώπιση επιθετικών εξαγορών και αδιαφανών επενδυτικών πρακτικών. Ορισμένες ξένες επενδύσεις δεν έχουν αμιγώς οικονομικό αλλά γεωπολιτικό υπόβαθρο επιτρέποντας σε χώρες με μη δημοκρατικά ή αμφισβητούμενα δημοκρατικά καθεστώτα να επηρεάσουν τις οικονομικές και πολιτικές αποφάσεις άλλων κρατών. Σε περιόδους κρίσεων π.χ., πανδημία, οικονομική ύφεση εταιρείες στρατηγικής σημασίας γίνονται ευάλωτες σε εξαγορές από ξένους επενδυτές. 
Τέταρτον, αποφυγή οικονομικής εξάρτησης από επιχειρήσεις τρίτων χωρών. Αν και η χώρα μας επιθυμεί τη δραστηριοποίηση αλλοδαπών επιχειρήσεων, προκειμένου να ωφεληθεί από τη διεθνοποίηση της οικονομίας και την εισαγωγή καινοτομιών σε πλήθος τομέων, ενδεχομένως οι νεοφυείς εταιρείες που εξαγοράζονται από ξένους επενδυτές μπορεί να μεταφέρουν την παραγωγή, τους παραγωγικούς πόρους ή την τεχνογνωσία εκτός χώρας αποδυναμώνοντας την εγχώρια οικονομία. Ο έλεγχος των ξένων άμεσων επενδύσεων συμβάλλει στην προστασία της βιομηχανικής βάσης και των θέσεων εργασίας. 
Η ΟΚΕ θεωρεί επί της αρχής πολύ θετική την υιοθέτηση και εφαρμογή ενός εθνικού πλαισίου για τον έλεγχο της προέλευσης των ΞΑΕ. Υπογραμμίζει, ωστόσο, ότι το νομοσχέδιο θα πρέπει να λάβει πρόνοιες σχετικά με την ενίσχυση του μηχανισμού συνεργασίας με τα κράτη μέλη της Ευρωπαϊκής Ένωσης, ενώ κρίσιμη είναι η στελέχωση των επιφορτισμένων υπηρεσιών με προσωπικό υψηλής ειδίκευσης με διαφορετικές ελεγκτικές δεξιότητες: όπως είναι η γνώση δικαίου ανταγωνισμού της φορολογίας των εμπορικών συναλλαγών του διεθνούς οικονομικού περιβάλλοντος και της διπλωματίας. 
Αξιολογώντας τις θέσεις των κοινωνικών εταίρων και των εκπροσώπων των φορέων της Κοινωνίας των Πολιτών επί του θέματος η ΟΚΕ επισημαίνει ότι: Πρώτον. Οι στρατηγικοί τομείς της ελληνικής οικονομίας όπως ενδεικτικά είναι ο τομέας άμυνας, ασφάλειας αλλά και ναυτιλίας θα πρέπει να ενισχυθούν περαιτέρω τεχνολογικά αλλά και σε επίπεδο εγχώριου ανθρώπινου δυναμικού, ώστε να αντιμετωπίσουν σύγχρονους κινδύνους που σχετίζονται με τις γεωπολιτικές επιβολές, τους υβριδικούς πολέμους και άλλους κοινωνικούς και εθνικούς κινδύνους.
	  Δεύτερον, η αγορά ακινήτων, όπως είναι οι τομείς των κατασκευών και της ανάπτυξης της διαχείρισης ακινήτων πρέπει να επαναρρυθμιστούν μέσα από ένα νέο θεσμικό πλαίσιο, ώστε να εμπεδώσουν το αίσθημα εθνικής ασφάλειας στις παραμεθόριες περιοχές και της κοινωνικής ασφάλειας στα μεγάλα αστικά κέντρα, όπου το πρόβλημα της στέγασης και αξιοπρεπούς διαβίωσης παραμένει σημαντικό πρόβλημα για τα νοικοκυριά. 
Τρίτον, διακριτική πολιτική θα πρέπει να ασκηθεί σχετικά με την ενίσχυση του παραγωγικού ρόλου της ελληνικής βιομηχανίας με έμφαση στην προστασία των ευρεσιτεχνιών, της καινοτομίας και των κρίσιμων πρώτων υλών που απαιτούνται για την απρόσκοπτη λειτουργία του τομέα με όρους βιώσιμης ανάπτυξης. 
Τέταρτον, υπό το πρίσμα των νέων διεθνών εξελίξεων και τεχνολογικών αλλαγών μέσα από την επίδραση της τεχνητής νοημοσύνης θα πρέπει να αναπτυχθεί μια στέρεη μακροπρόθεσμη ελληνική στρατηγική που θα αφορά τον τομέα επικοινωνιών και των μέσων ενημέρωσης, ώστε να προστατεύονται τα κρίσιμα δεδομένα της χώρας και να αποτρέπεται ο κίνδυνος εξωτερικής επιβολής που δυνητικά θα ήταν απειλή ακόμα και για τη Δημοκρατία, τους θεσμούς, το κράτος δικαίου στη χώρα. 
Πέμπτον, ο τομέας ενέργειας, καθώς και ο αγροτοδιατροφικός τομέας πρέπει να ενισχυθούν μέσα από σχήματα της εγχώριας παραγωγής ενέργειας και τροφίμων, ώστε να μειωθεί η εξάρτηση από τρίτες χώρες. 
Επομένως, οι επενδύσεις σε αυτούς τους τομείς είναι αναμφίβολα στρατηγικής σημασίας και θα πρέπει να αναπτυχθούν ισόρροπα. 
Έκτον, ο χρηματοοικονομικός τομέας, επίσης, θα πρέπει να λειτουργήσει αποτελεσματικότερα ως προς τον έλεγχο διαρροής κεφαλαιακών ροών δια της παρακολούθησης των άμεσων και έμμεσων τριγωνικών συναλλαγών, καθώς και της διαρροής ή εισροής κεφαλαίων από φορολογικούς παραδείσους. 
Έβδομον, η αξιολόγηση και ο έλεγχος των επενδύσεων θα πρέπει να λαμβάνει υπόψη τις διακηρυκτικές αρχές της Ευρωπαϊκής Ένωσης περί περιβαλλοντικής και κοινωνικής βιώσιμης οικονομίας, του δικαίου εμπορίου και της προστασίας της εργασίας. 
Τέλος, η ΟΚΕ υπογραμμίζει την ανάγκη για τη θεσμοθέτηση και αξιοποίηση μηχανισμών συμμετοχής των κοινωνικών εταίρων και των οργανώσεων της κοινωνίας των πολιτών στη διαμόρφωση πολιτικών και τον έλεγχο των ξένων άμεσων επενδύσεων, τόσο σε επίπεδο Ευρωπαϊκής Ένωσης, όσο και σε εθνικό επίπεδο, διασφαλίζοντας τη διαφάνεια και την ενσωμάτωση στη διαδικασία αξιολόγησης. Σας ευχαριστώ πολύ. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Τον λόγο έχει η κυρία Τικτοπούλου.
ΛΗΔΑ ΤΙΚΤΟΠΟΥΛΟΥ (Διευθύντρια της Διεύθυνσης Στατιστικής της Τράπεζας της Ελλάδος): Ευχαριστώ, κυρία Πρόεδρε. Με την επισκοπούμενη θέσπιση εθνικού μηχανισμού ελέγχου άμεσων ξένων επενδύσεων επιδιώκεται πράγματι η ευθυγράμμιση με το Ενωσιακό Δίκαιο, ως προς την εφαρμογή του Κανονισμού της Ευρωπαϊκής Ένωσης 2019/452 και αντιμετωπίζεται η ανάγκη προστασίας των κρίσιμων για την ασφάλεια ή τη δημόσια τάξη περιουσιακών στοιχείων της χώρας. 
Αναφορικά με την Τράπεζα της Ελλάδος το υπό εξέταση σχέδιο νόμου δεν περιλαμβάνει κάποια διάταξη που την αφορά, καθώς ο ορισμός των ελεγχόμενων άμεσων ξένων επενδύσεων σε ευαίσθητους ή ιδιαιτέρως ευαίσθητους τομείς δεν περιλαμβάνει εποπτευόμενα από την Τράπεζα της Ελλάδος ιδρύματα ή επιχειρήσεις του χρηματοπιστωτικού τομέα. 
Επομένως, η Τράπεζα της Ελλάδος δεν συμμετείχε και καλώς δεν συμμετείχε στη μέχρι τούδε νομοπαρασκευαστική διαδικασία και δεν έχει παρατηρήσεις ή προτάσεις επί των συγκεκριμένων διατάξεων του νομοσχεδίου. 
Είμαστε, εντούτοις, στη διάθεση της Διαρκούς Επιτροπής σας για τυχόν ερωτήσεις σε σχέση με τα στοιχεία που αφορούν στις άμεσες ξένες επενδύσεις στην Ελλάδα που περιλαμβάνονται στην πιο πρόσφατη έκθεση Διοικητή και τις στατιστικές ισοζυγίου πληρωμών. Σας ευχαριστώ. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Λοιπόν, κυρίες και κύριοι συνάδελφοι, το Εμπορικό και Βιομηχανικό Επιμελητήριο Πειραιώς απέστειλε υπόμνημα, το οποίο σας έχει μοιραστεί. Η Ένωση Συντακτών Ημερησίων Εφημερίδων Αθηνών απέστειλαν υπόμνημα. Η Κεντρική Ένωση Επιμελητηρίων Ελλάδος δεν έχει απαντήσει σε καμία από τις κρούσεις μας. Κατά συνέπεια, υποθέτουμε ότι συμφωνεί με το νομοσχέδιο ή άλλως πως θα ήταν παρούσα. Το Ταμείο Αξιοποίησης Ιδιωτικής Περιουσίας του Δημοσίου, το οποίο, από ότι καταλαβαίνω, το ζήτησε ένα Κόμμα, έχει απορροφηθεί από την Ελληνική Εταιρεία Συμμετοχών και Περιουσίας και το Δίκτυο Καινοτομίας, η Ελληνική Εταιρεία Συμμετοχών και Περιουσίας ΑΕ έχει διακόψει τις εργασίες της από το 2020 - 2021. Κατόπιν τούτου, όπως αντιλαμβάνεστε, δεν μπορούν να είναι παρούσες. 
Με αυτά, οι φορείς έχουν ολοκληρωθεί. Θα δώσω τώρα το λόγο στους Εισηγητές.
Τον λόγο έχει ο κύριος Οικονόμου. 
ΙΩΑΝΝΗΣ ΟΙΚΟΝΟΜΟΥ (Εισηγητής της Πλειοψηφίας): Ευχαριστώ, κυρία Πρόεδρε. 
Δεν έχω πολλά πράγματα να πω. Να ευχαριστήσουμε τους φορείς για τη συμμετοχή τους. 
Αυτό που προέκυψε από τις τοποθετήσεις των φορέων είναι ότι υπάρχει καταρχήν μία αποδοχή της αναγκαιότητας θέσπισης και προσδιορισμού των μέτρων και του μηχανισμού. Σε γενικές γραμμές όλοι οι φορείς συμφωνούν.
Κατέγραψα μια σειρά από σημαντικές παρατηρήσεις, νομίζω τις κατέγραψε και ο Υπουργός.
Θέλω να αποσαφηνίσω και να ξεκαθαρίσω κάτι. Το νομοσχέδιο αυτό αφορά συγκεκριμένα πράγματα που ελέγχονται για συγκεκριμένες επενδύσεις, δεν αναιρεί την αρμοδιότητα άλλων αρχών σε ό,τι αφορά χαρακτηριστικά των επενδύσεων που, ενδεχομένως, πρέπει να εξετάσουν οι δημόσιες αρχές για να δώσουν την αδειοδότησή τους. Όταν, όμως, άπτεται για ζητήματα που έχουν να κάνουν με την ασφάλεια και με τη δημόσια τάξη, κατά την έννοια που προσδιορίζεται και μέσα στο νομοσχέδιο, έρχεται η συγκεκριμένη διυπουργική επιτροπή να εξετάσει. Προφανώς και θα εξακολουθεί η αρμοδιότητα η ελεγκτική σε ό,τι αφορά αυτές τις επενδύσεις από τρίτες χώρες για θέματα που έχουν να κάνουν με το περιβάλλον, για θέματα που έχουν να κάνουν με σεβασμό άλλων νόμων που ισχύουν στην ελληνική έννομη τάξη, αλλά σε ό,τι αφορά για τα ζητήματα δημόσιας τάξης και ασφάλειας θα είναι η συγκεκριμένη επιτροπή. 
Σε ό,τι αφορά τα ζητήματα που τέθηκαν από το Εμποροβιομηχανικό Επιμελητήριο Θεσσαλονίκης, νομίζω τα κατέγραψε και ο ίδιος ο Υπουργός, δεν ξέρω κατά πόσο είναι εφικτό, γιατί έθεσαν έναν ρεαλιστικό προβληματισμό, κατά πόσο, δηλαδή, επενδύσεις οι οποίες ήδη έχουν δραστηριοποιηθεί σε περίπτωση που εμπίπτουν στο πεδίο εφαρμογής του νόμου για την αύξηση ποσοστού συμμετοχής φυσικών προσώπων που πρέπει να ελέγξουμε εάν απειλούν τη δημόσια τάξη και τη δημόσια ασφάλεια θα μπορεί να έχει κάποια αναδρομική ισχύ και πώς θα θωρακίσουμε τις όποιες πράξεις έχουν κάνει αυτές οι επενδύσεις. Θα το εξετάσει το Υπουργείο.
Σε ό,τι αφορά τις ανησυχίες για την επάρκεια της Β1 Διεύθυνσης. Μέσα από το νομοσχέδιο, η Β1 Διεύθυνση περιγράφεται ως ένας συντονιστικό πόλος και όχι αυτός που θα έχει την αποφασιστική αρμοδιότητα εξέτασης. Οπότε, προφανώς και με την αυτονόητη ενίσχυση νομίζω ότι θα έχει την επάρκεια και το προσωπικό να ανταπεξέλθει στην οποιαδήποτε αρμοδιότητα και αποστολή.
Σε ό,τι αφορά τον έλεγχο και τη δυνατότητα αδειοδότησης από τον Υπουργό Ανάπτυξης που περιγράφεται στο καινούργιο αναπτυξιακό νομοσχέδιο, επαναλαμβάνω και πάλι αυτό που είπα στην αρχή. Εδώ εξετάζουμε συγκεκριμένες επενδύσεις, σε συγκεκριμένους τομείς και την αδειοδότησή τους ως προς το εάν συνιστούν ή δεν συνιστούν απειλή για τα συμφέροντα της χώρας κατά την έννοια που τα προσεγγίζει το νομοσχέδιο. Αυτό υπερβαίνει την οποιαδήποτε άλλη δυνατότητα δίνεται σε δημόσια αρχή να αδειοδοτεί, εφόσον εμπίπτει στην αρμοδιότητα του νομοσχεδίου.
Να ευχαριστήσω, για μια ακόμη φορά, τους φορείς για την επεξεργασία και, προφανώς, ο Υπουργός θα λάβει υπόψη του τις παρατηρήσεις αυτές στο βαθμό που μπορούν να ενσωματωθούν ή να αλλάξουν πράγματα. 
Στο σημείο αυτό γίνεται η β΄ ανάγνωση του καταλόγου των μελών της Επιτροπής. 
Παρόντες ήταν οι Βουλευτές κ.κ. Παρόντες ήταν οι Βουλευτές κ.κ. Αβραμόπουλος Δημήτριος, Ανδριανός Ιωάννης, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Γκολιδάκης Διαμαντής, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παναγιωτόπουλος Νικόλαος, Παππάς Ιωάννης, Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Δούρου Ειρήνη (Ρένα), Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Ψυχογιός Γεώργιος, Μανωλάκου Διαμάντω, Μεταξάς Κωνσταντίνος Βασίλειος, Παπαναστάσης Νικόλαος, Δελής Ιωάννης, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος, Γαυγιωτάκης Μιχαήλ και Σαράκης Παύλος.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πολύ, κύριε Οικονόμου.
Το λόγο έχει ο κύριος Μάντζος.
ΔΗΜΗΤΡΙΟΣ ΜΑΝΤΖΟΣ (Εισηγητής της Μειοψηφίας):  Καλημέρα. Ευχαριστώ πολύ για την κατανόηση. Βρίσκομαι στο Συμβούλιο της Ευρώπης στο Παρίσι, στην Επιτροπή Μετανάστευσης και Ασύλου και συμμετέχω διαδικτυακώς και ευχαριστώ πολύ τις Υπηρεσίες της Βουλής γι’ αυτό.
Ευχαριστώ πάρα πολύ τις τους φορείς που ήρθαν στην συνεδρίαση και εγώ από την πλευρά του ΠΑΣΟΚ και έχω σημειώσει πολύ κρίσιμα στοιχεία τα οποία διατυπώθηκαν. Προφανώς, υπάρχει μια συμφωνία στο αναγκαίο του να υπάρχει ένας μηχανισμός ελέγχου στη χώρα μας σε σχέση με τις άμεσες ξένες επενδύσεις και πολύ κομβικούς και κρίσιμους τομείς ασφάλειας και άμυνας. 
	Αυτό το οποίο όμως μπόρεσα να εντοπίσω, είναι μία διατύπωση καθυστέρησης στην εναρμόνιση της ελληνικής νομοθεσίας με τον κανονισμό. Το σημείωσε και ο Πρόεδρος του Οικονομικού Επιμελητηρίου από την Οικονομική - Κοινωνική Επιτροπή, αυτό έχει διατυπωθεί ήδη από την έκθεση της. Και η ερώτηση μου είναι αν απ’ το Οικονομικό Επιμελητήριο της Ελλάδος αν έχουν δει τη συμβατότητα αυτού το οποίο εισάγεται σήμερα προς συζήτηση και σε λίγες μέρες προς ψήφιση στην Ολομέλεια. Με την πρόταση αναθεώρησης του κανονισμού που ήδη βρίσκεται εδώ και μερικές ημέρες σε προχωρημένο διάλογο στην Ευρωπαϊκή Ένωση και η Επιτροπή και το Κοινοβούλιο έχει ψηφίσει σχετικώς πάνω σε αυτό. Αν δηλαδή οι διατάξεις της αναθεώρησης του κανονισμού έχουν ληφθεί υπόψη στο σχέδιο νόμου και ποια είναι η συμβατότητα.
Επίσης, θα ήθελα μια ερώτηση αν κάποιος από τους φορείς μπορεί να μας βοηθήσει στο παράρτημα. Το παράρτημα περιγράφει τους τομείς ασφάλειας και άμυνας που είναι κομβικοί κατά τη γνώμη του εισηγούμενου σχέδιο νόμου του Υπουργείου, ποιοι είναι οι τομείς στους οποίους πρέπει να υπάρχει έλεγχος. Αν έχουν υπόψη τους νομοθεσίες, ειδικά η Οικονομική - Κοινωνική Επιτροπή που έχει κάνει σχετική μελέτη και έρευνα. Αν έχουν υπόψη τους και άλλους τομείς οι οποίοι οφείλουν να είναι σε αυτό το παράρτημα ώστε ο έλεγχος της πολιτείας να καταλαμβάνει και αυτούς τους τομείς που είναι κρίσιμοι για τη χώρα μας, όπως οι υποδομές, η ενέργεια, οι τηλεπικοινωνίες, τα Μέσα Μαζικής Ενημέρωσης. Αυτά περιλαμβάνονται στη νέα πρόταση για νέο κανονισμό στην Ευρωπαϊκή Ένωση.
Δεν βλέπω εκπρόσωπο των αρμόδιων αρχών του κράτους, του Υπουργείου Εξωτερικών. Μία ερώτηση, άκουσα και σχετική ανησυχία και από τον από το Σύνδεσμο Βιομηχανιών Ελλάδος σε σχέση με την ετοιμότητα των υπηρεσιών της πολιτείας μας, ιδίως της αρμόδιας διεύθυνσης του Υπουργείου Εξωτερικών να αναλάβει αυτές τις υποθέσεις. Αν έχει τις τεχνικές γνώσεις του δικαίου ανταγωνισμού, τεχνικές γνώσεις περί των επενδύσεων. Εκεί ακριβώς θα ήθελα τη γνώμη και του Συνδέσμου Βιομηχανιών αλλά και άλλων ενδεχομένως φορέων για το πως μπορεί να συνδράμει κανείς αυτό το έργο. Ακούστηκαν για παράδειγμα απόψεις για τη συμμετοχή θεσμικών φορέων σε αυτή τη διαδικασία και πώς αυτή μπορεί να προβλεφθεί. Οι θεσμικοί φορείς, η Επιτροπή Ανταγωνισμού και άλλες αρμόδιες αρχές.
Μιας και υπάρχει και με δική μας πρόταση στη συνεδρίαση η παρουσία της Τράπεζας της Ελλάδος, άκουσα πολύ προσεκτικά τη θέση της όσον αφορά στο νομοθετείν αυτού του συγκεκριμένου σχεδίου νόμου. Πράγματι η Τράπεζα της Ελλάδος έχει - και πρόσφατα ο διοικητής της - με την έκθεσή της μιλήσει για τις άμεσες ξένες επενδύσεις στη χώρα μας. Οι δικές μας αναγνώσεις είναι ότι δυστυχώς τα τελευταία πολλά χρόνια έχει υπάρξει ένας ετεροπροσδιορισμός των άμεσων ξένων επενδύσεων προς μια κατεύθυνση μόνο καλλιέργειας σχεδόν στα θέματα των ακινήτων, στη διαχείριση ακινήτων και δευτερευόντως στον τουριστικό τομέα. Υπάρχει μια έμφαση στο real estate πεδίο οικονομικής δραστηριότητας και κατά τη γνώμη μας εκεί έχει μεγάλη επίδραση το μέχρι σήμερα ισχύον καθεστώς της golden visa. Θα ήθελα τη γνώμη της Τράπεζας της Ελλάδος στο μέτρο της αρμοδιότητάς της σε σχέση με το κατά πόσον δηλαδή η golden visa έχει επιδράσει σε αυτή την αύξηση των ποσοστών των άμεσων ξένων επενδύσεων στον τομέα της διαχείρισης ακινήτων και κατά πόσον  ποια είναι η εξέλιξη, η δυναμική εικόνα στις πιο παραγωγικές άμεσες ξένες επενδύσεις. Ακούμε για αύξηση ξένων επενδύσεων, ωστόσο παραμένουμε 19οι σε όλη την Ευρωπαϊκή Ένωση ως ελκυστικός προορισμός επενδύσεων.
Η ερώτησή μου είναι ποια είναι η εικόνα στις πιο παραγωγικές ξένες επενδύσεις. Αυτές, που όπως σωστά ειπώθηκε από την Ένωση Ελλήνων Επιχειρηματιών, αφορά πιο πολύ στην ανάδειξη και την αξιοποίηση του ανθρώπινου δυναμικού της χώρας μας, κατευθύνεται σε πιο δίκαιη κατανομή του παραγόμενου πλούτου. Και αν έχει η Τράπεζα της Ελλάδος και κάποια συμπληρωματικά στοιχεία σε σχέση με την εξωστρεφή ροή άμεσων ξένων επενδύσεων. Δηλαδή όχι τις εισαγόμενες ξένες επενδύσεις, αλλά τις ξένες επενδύσεις Ελλήνων επιχειρηματιών προς τρίτες χώρες. Αν υπάρχουν διαθέσιμα στοιχεία ελλείψει εκπροσώπων του Υπουργείου Εξωτερικών και της οικονομικής μας διπλωματίας. Προφανώς, ο παριστάμενος Υφυπουργός έχει τη δική του ευθύνη να απαντήσει σε αυτό στις επόμενες συνεδριάσεις. Σας ευχαριστώ πολύ κυρία Πρόεδρε. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πολύ τον κ. Μάντζο και τώρα η Ειδική Αγορήτρια της Κοινοβουλευτικής Ομάδας του Συνασπισμού Ριζοσπαστικής Αριστεράς, Προοδευτική Συμμαχία, η κυρία Ρένα Δούρου, έχει τον λόγο.
ΕΙΡΗΝΗ (ΡΕΝΑ) ΔΟΥΡΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»): Κυρία Πρόεδρε, ευχαριστώ πολύ.
Κύριε Υπουργέ, κυρίες και κύριοι συνάδελφοι, εκ μέρους και του «ΣΥ.ΡΙΖ.Α. Προοδευτική Συμμαχία», να σας ευχαριστήσω όσες και όσοι- γιατί όπως είδαμε, κάποιοι δεν συμμετείχαν στη σημερινή διαβούλευση- και ανεξάρτητα ιδεολογικής καταγωγικής αφετηρίας ή πολιτικού προσανατολισμού, κύριε Υπουργέ είδατε, ότι τα ερωτήματα που σας απηύθυνα εκ μέρους του «ΣΥ.ΡΙΖ.Α. Προοδευτική Συμμαχία», είναι ερωτήματα που «ακουμπούν» διαφορετικά, όπως διαφορετικά ο καθένας ιεράρχησε σήμερα από τους παριστάμενους Φορείς, διότι είναι η πραγματικότητα. 
Έτσι για παράδειγμα, τα όσα ειπώθηκαν- και αφήνω τελευταία το ζήτημα της Β1- γιατί είναι δική μας υποχρέωση, κυρία Πρόεδρε και να ενημερώσω τους Φορείς, ότι στη συγκεκριμένη Επιτροπή Εξωτερικών και Άμυνας, ανεξάρτητα Κόμματος, έχουμε όλοι συνεννοηθεί, ότι χρειάζεται πραγματικά ενίσχυση του ανθρώπινου Δυναμικού του Υπουργείου Εξωτερικών και αυτό, ξέρετε, δεν συνηθίζεται, να υπάρχει τέτοιου είδους ομοθυμίας και ομοφωνίας και φαντάζομαι, ότι αυτό είναι πράγματι δική μας υποχρέωση, κυρία Πρόεδρε, ως πρώην Υπουργός Εξωτερικών, κύριε Υπουργέ σήμερα, ότι ανεξάρτητα αν δεν είχαμε αυτόν τον Κανονισμό και αυτόν που έρχεται και ετοιμάζεται, πραγματικά το ανθρώπινο Δυναμικό του Υπουργείου Εξωτερικών χρειάζεται ενίσχυση εδώ και δεκαετίες. Αυτό που έχουμε, εδώ και πάρα πολύ καιρό, συνομολογήσει, είναι ότι θα λειτουργήσουμε έναντι της Κυβέρνησης, εν ομοθυμία και ομοφωνία.
 Όμως, τι ακούσαμε σήμερα, κυρία Υπουργέ; Ακούσαμε μια πραγματική αγωνία, εάν θα ελέγχεται μια επένδυση και αυτό ήρθε από διαφορετικούς Φορείς- ήρθε και από τον κ.Βλαχογιάννη, ήρθε και από τον κ. Κεφαλογιάννη- είναι το ερώτημα που σας είχα πει, ότι ποια θα είναι η διασφαλιστική δικλείδα της Κυβέρνησης και του κράτους-μέλους, σε σχέση με το, αν μία επένδυση οδηγεί σε ιδιωτικοποίηση κοινωνικών αγαθών, αν προκαλεί απώλεια εργασίας και εγχώριου ανθρώπινου Δυναμικού, φορολογική απομείωση, υπονόμευση του δημοσίου συμφέροντος. 
Ο έλεγχος δεν ήρθε από έναν Φορέα και πως θα ελέγχουμε αυτές τις επενδύσεις και για να γνωριστώ λίγο με τους εκπροσώπους των Φορέων, ο «ΣΥ.ΡΙΖ.Α. Προοδευτική Συμμαχία» δεν τοποθετείται εναντίον, υπέρ τοποθετείται, αλλά έχουμε όλοι γνώση, τι σήμαινε, μέχρι και πρόσφατα, οι επενδύσεις που πάει συν η ανάπτυξη και αρχίζει και τελειώνει στο «real estate» και αυτό θέλουμε να αποτρέψουμε. Αφού καθυστερήσαμε που καθυστερήσαμε ως κράτος-μέλος, να συμμορφωθούμε με το Ενωσιακό Δίκαιο, τουλάχιστον αν έχει ένα πλεονέκτημα η καθυστέρηση, είναι να πας από το σωστό δρόμο και να μην περάσει από τα λάθη που έχει υποδείξει η εμπειρία άλλων κρατών-μελών και πολύ ορθά έρχεστε- αν μου επιτρέπετε να σας αξιοποιήσω, κεφαλαιοποιήσω, εκμεταλλευτώ- να αθροιστείτε στην αγωνία του «ΣΥ.ΡΙΖ.Α. Προοδευτική Συμμαχία, ποιος θα είναι αυτός ο έλεγχος, ποιο θα είναι το αρμόδιο Όργανο; 
Και αυτό δεν το ακούσατε από έναν Φορέα. Να ευχαριστώ τον κ. Πάιδα, που έβαλε, ότι όλα αυτά καταλήγουν σε θέμα Δημοκρατίας στο τέλος της ημέρας, το οποίο, η Δημοκρατία και το κράτος-δικαίου, όπως ξέρουμε από διάφορους Ενωσιακούς δείκτες που συνδέουν το κράτος-δικαίου με τη διαφθορά, στο τέλος της μέρας το πληρώνει η παραγωγική ανασυγκρότηση και οι σοβαρές επενδύσεις. 
Να πω επίσης, ότι η ιστορία του «real estate» είναι κάτι που θα πρέπει να μας απασχολήσει και βλέπετε ότι το βάζουν οι φορείς, δεν είναι ένα στείρο ιδεολογικό αντιεπενδυτικό rationate και βεβαίως, για να συνοψίσω, πρέπει να έχουμε αξιολόγηση των υπαρχόντων ξένων επενδύσεων σε κρίσιμους τομείς, να έχουμε την ενίσχυση της εγχώριας παραγωγικής ανασυγκρότησης. Ήρθε από όλους, κύριε Υπουργέ, ότι απέναντι σε αυτό, ποιο θα είναι το δικό μας «δίκτυ ασφαλείας»; Σας έλεγα την άλλη φορά για συμμετοχικό έλεγχο, νομίζω ότι το ακούσαμε και εδώ από τον κ. Σταύρου, ο  οποίος έβαλε και το ζήτημα της Β1.
Για την Β1, κύριε Υπουργέ, πρέπει να δεσμευτούμε, όπως έχουμε και στο παρελθόν, με αφορμή το προηγούμενο νομοσχέδιο του ΥΠΕΞ που ήρθε, αλλά και τον Προϋπολογισμό, ότι κάτι πρέπει να γίνει με το ανθρώπινο δυναμικό του ΥΠΕΞ, καθώς και με τη χρηματοδότησή του. Να ξέρετε ότι είναι προτελευταίο Υπουργείο στη χρηματοδότηση από τον Κρατικό Προϋπολογισμό και όταν κάνουμε λόγο για ραγδαίες γεωπολιτικές και εθνικές διεθνείς εξελίξεις, θέλεις διπλωματία για να μη χρειαστεί να πας στην άμυνα και στον πόλεμο.
Για τα άλλα, βλέπετε, κύριε Υπουργέ, ότι προσήλθα εκ μέρους του ΣΥΡΙΖΑ με ερωτήματα αγωνίες και επισημάνσεις, οι οποίες προέρχονται πραγματικά από εκείνους οι οποίοι είναι πυλώνες της παραγωγικής ανασυγκρότησης της πατρίδας μας. Ευχαριστώ πολύ και τους φορείς και αναμένω τον σχολιασμό του Υπουργού. 
ΑΝΔΡΕΑΣ ΝΙΚΟΛΑΚΟΠΟΥΛΟΣ (Προεδρεύων της Επιτροπής): Το λόγο έχει η κυρία Μανωλάκου.
ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο.  «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Για το ΚΚΕ ο στόχος ενσωμάτωσης του Κανονισμού είναι να εγκαθιδρύσει ένα μηχανισμό ενημέρωσης μεταξύ των κρατών - μελών της Επιτροπής, σχετικά με τις άμεσες ξένες επενδύσεις, που ενδέχεται να θέσουν σε κίνδυνο την ασφάλεια ή τη δημόσια τάξη. Με  αυτή την έννοια προβλέπει δυνατότητα της Επιτροπής να διενεργεί έλεγχο στη βάση των λόγων ασφάλειας ή δημόσιας τάξης, σε περίπτωση που οι άμεσες ξένες επενδύσεις ενδέχεται να επηρεάσουν έργα ή προγράμματα της Ευρωπαϊκής Ένωσης. 
Επίσης, επιβάλλεται τα κράτη- μέλη να ενημερώνουν τα υπόλοιπα και την Επιτροπή για κάθε ΑΞΕ και προβλέπει ακόμα τη δυνατότητα στα κράτη -μέλη να προβάλουν επιφυλάξεις για ΑΞΕ σε άλλο κράτος μέλος και να υποβάλουν παρατηρήσεις, όπως και η Επιτροπή μπορεί να εκδώσει μη δεσμευτική γνώμη για τέτοιες άμεσες ξένες επενδύσεις. 
Βέβαια, το ΚΚΕ θεωρεί ότι είναι σκόπιμη η αοριστία περί δημόσιας τάξης και ασφάλειας, όμως αποτελεί έδαφος για επεμβάσεις και παρεμβάσεις της Επιτροπής και άλλων κρατών – μελών, σχετικά με τις άμεσες ξένες επενδύσεις σε άλλα κράτη- μέλη. 
Συνεπώς, είναι ένα πλαίσιο πιέσεων, ανάλογα με τα αντιτιθέμενα συμφέροντα των αστικών τάξεων των κρατών -μελών. 
Το ερώτημα μου, λοιπόν, απευθύνεται προς την κυρία Τικτοπούλου από την Τράπεζα της Ελλάδος, βάζοντας το εξής. Δεν αποτελεί ένα φραγμό, περιορισμό για τις άμεσες ξένες επενδύσεις στη χώρα; Το λέω γιατί, από τη μια η Τράπεζα της Ελλάδος κάνει έκκληση για να αυξηθούν οι ΑΞΕ και μάλιστα δίνονται και προκλητικά κίνητρα, από την άλλη μέσα από αυτόν τον Κανονισμό μπαίνουν εμπόδια. Βέβαια, μπορεί να φαίνεται αντιφατικό, όμως φαίνεται ότι είναι ένα πλαίσιο για τον οξυμένο ανταγωνισμό μεταξύ αντιτιθέμενων συμφερόντων μεταξύ των κρατών - μελών και των διεθνών συμμαχιών και τον προσανατολισμό τους. 
Συνεπώς, το ερώτημά μου είναι κατά πόσο βλέπουν να αποτελεί ένα εμπόδιο για αύξηση των ΑΞΕ στην Ελλάδα. Ευχαριστώ. 
ΑΝΔΡΕΑΣ ΝΙΚΟΛΑΚΟΠΟΥΛΟΣ (Προεδρεύων της Επιτροπής): Το λόγο έχει ο κ.  Στυλιανός Φωτόπουλος. 
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Κύριε Πρόεδρε, να ζητήσω συγγνώμη που δεν ήμουν από την αρχή της συνεδρίασης σήμερα, δεν το συνηθίζω απλά είχαμε μια υποχρέωση λόγω της επετειακής συνεδρίασης της Βουλής για τη γενοκτονία του Ποντιακού Ελληνισμού και έπρεπε να είμαι. Άρα, δεν έχω ακούσει τις Εισηγήσεις, διάβασα τα υπομνήματα τα οποία στάλθηκαν από φορείς και θα διαβάσω μετά με προσοχή από τα πρακτικά και τις Εισηγήσεις των υπόλοιπων φορέων. 
 Επί τροχάδην θα κάνω μια ερώτηση πρώτα στην κυρία Τικτοπούλου, τη Διευθύντρια της Διεύθυνσης Στατιστικής της Τράπεζας της Ελλάδος, εάν έχει εύκαιρα στοιχεία, σχετικά με το πόσα ακίνητα, είτε αυτό αφορά οικόπεδα, είτε επαγγελματικά ακίνητα, είτε οικιστικά ακίνητα υπάρχουν σε πολίτες τρίτων χωρών στην Ελλάδα τα τελευταία χρόνια. 
Η δεύτερη ερώτηση είναι προς τον κ. Σταύρου τον Α΄ Αντιπρόεδρο του Συνδέσμου Βιομηχανιών Ελλάδος να μας πει ποια είναι η εικόνα του Συνδέσμου Βιομηχανιών Ελλάδας με δεδομένη τη σημασία που έχει ο τομέας της μεταποίησης από άμεσες ξένες επενδύσεις στον τομέα της μεταποίησης του οποίου, ενώ τα ποιοτικά χαρακτηριστικά είναι πολύ αυξημένα σε σχέση με το σύνολο των χρημάτων, βλέπουμε ότι τα τελευταία χρόνια δεν έχει δοθεί η πρέπουσα σημασία και αυτό θα το δούμε και σε συνδυασμό με τον αναπτυξιακό νόμο της επόμενης βδομάδας.
 Άρα, από τον κ. Σταύρου θα ήθελα να μας δώσει στοιχεία σχετικά με τις άμεσες ξένες επενδύσεις στη μεταποίηση. 
Σας ευχαριστώ, κύριε Πρόεδρε.
ΑΝΔΡΕΑΣ ΝΙΚΟΛΑΚΟΠΟΥΛΟΣ (Προεδρεύων της Επιτροπής):  Ευχαριστούμε και εμείς.
 Η Ειδική Αγορήτρια της Κοινοβουλευτικής Ομάδας της «ΝΕΑΣ ΑΡΙΣΤΕΡΑΣ» η κυρία Αναγνωστοπούλου έχει δηλώσει ότι θα τοποθετηθεί στην επόμενη συνεδρίαση λόγω του προβλήματος που έχει μέσω WEBEX, οπότε θα δώσω το λόγο στον κ. Οικονομόπουλο.
ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κοινοβουλευτικής Ομάδας «Δημοκρατικό Πατριωτικό Κίνημα «ΝΙΚΗ»): Ευχαριστώ, κύριε Πρόεδρε.
 Θα θέλαμε και εμείς με τη σειρά μας να εκφράσουμε μερικά ερωτήματα προς τους φορείς που μπορούν καλύτερα να μας απαντήσουν.
 Η άποψή μας, ως «ΝΙΚΗ», είναι ότι το παρόν νομοσχέδιο δεν επιτυγχάνει ούτε να εντοπίσει τις πηγές κινδύνου για την ασφάλεια και τη δημόσια τάξη με ακρίβεια ούτε να αντιμετωπίσει τις ενδεχόμενες απειλές επαρκώς και αυτό, γιατί, ήδη, ο Κανονισμός περιλαμβάνει πολλές ασάφειες τις οποίες καλούμαστε να επιλύσουμε ως κράτος. 
Η ασφάλεια,  ως έννοια, είναι πολύ ευρεία και περιλαμβάνει τόσο την εθνική ασφάλεια όσο και την οικονομική και τη δημόσια τάξη. Σήμερα υπάρχουν και νέες όψεις, όπως ασφάλεια ενέργειας, κρίσιμων υποδομών, τηλεπικοινωνιών και δεδομένων και από το συνδυασμό όλων μπορούν να προκύψουν και υβριδικές απειλές, οπότε τα κρίσιμα ερωτήματα που θα θέλαμε να απευθύνουμε προς όλους τους φορείς είναι τα εξής.
 Θεωρείτε ότι το παρόν νομοσχέδιο επιτυγχάνει να αντιμετωπίσει με ακρίβεια και πληρότητα τις πηγές κινδύνου για τις διάφορες όψεις της ασφάλειας ή ορισμένες από αυτές και αν ναι ποιες ακριβώς;
 Δεύτερον, αν το παρόν νομοσχέδιο επιτυγχάνει να αντιμετωπίσει με επιτυχία αυτές τις πηγές κινδύνου που εντόπισε ή κάποιες από αυτές και αν ναι, ποιες ακριβώς;
 Σας ευχαριστώ πολύ.
 ΑΝΔΡΕΑΣ ΝΙΚΟΛΑΚΟΠΟΥΛΟΣ (Προεδρεύων της Επιτροπής): Ευχαριστούμε και εμείς, κύριε Οικονομόπουλε.
 Το λόγο έχει ο κ. Ζερβέας.
ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»): Ευχαριστώ, κύριε Πρόεδρε.
Κύριε Υφυπουργέ, κυρίες και κύριοι Βουλευτές, αξιότιμοι καλεσμένοι. 
Κατ΄ αρχάς, να ευχαριστήσω και εγώ τους εκπροσώπους των φορέων για την παρουσία τους στην Επιτροπή μας και τα όσα ενδιαφέροντα μας είπαν. Εγώ θα σταθώ σε τρία σημεία τα οποία είναι σημεία συμφωνίας και τα οποία και μας απασχόλησαν όπως και τους φορείς. 
Κατ΄ αρχάς, με την τοποθέτηση του κ. Βλαχογιάννη του επίτιμου Προέδρου του Εμπορικού και Βιομηχανικού Επιμελητηρίου Θεσσαλονίκης ως προς το αν θα υπάρξει επανέλεγχος των ήδη υπαρχουσών επενδύσεων, θεωρούμε ότι πρέπει να προστεθεί αυτή η πρόβλεψη στο νομοσχέδιο, ιδίως για δύο περιπτώσεις που μας απασχολούν πάρα πολύ για τη Ζιράτ Πάγκασε που δραστηριοποιείται στην Κομοτηνή και στην Ξάνθη και βεβαίως για την παρουσία του Ομίλου Κοτς όσον αφορά τη Μαρίνα της Μυτιλήνης.
 Όσον αφορά τη Β1 Διεύθυνση που θα αναλάβει το βάρος των εισηγήσεων προς τον Υπουργό Εξωτερικών, όπως είπε και ο κ. Σταύρου ο Αντιπρόεδρος και Εκτελεστικός του Συνδέσμου Βιομηχανιών Ελλάδος και εμείς έχουμε αμφιβολίες κατά το πόσο υπάρχει το απαιτούμενο και εξειδικευμένο προσωπικό για να φέρει εις πέρας αυτό το έργο. Πιστεύουμε ότι θα πρέπει να δείξει ιδιαίτερο ενδιαφέρον το Υπουργείο Εξωτερικών για αυτή την περίπτωση. 
Επίσης, συμφωνούμε με τον κ. Σταύρου ως προς την πρόβλεψη της συμμετοχής των κοινωνικών εταίρων στην τελική απόφαση που θα λάβει η Β1 Διεύθυνση και θα δώσει προς τον Υπουργό Εξωτερικών.
Θεωρούμε ότι πρέπει να υπάρχει συμμετοχή των κοινωνικών εταίρων και να λαμβάνεται υπ’ όψιν η άποψή τους. 
Σας ευχαριστώ πολύ. 
ΑΝΔΡΕΑΣ ΝΙΚΟΛΑΚΟΠΟΥΛΟΣ (Προεδρεύων της Επιτροπής): Σας ευχαριστούμε και εμείς. 
Δεν επιθυμεί τον λόγο ο κ. Καζαμίας. 
Θα δώσω τον λόγο στους φορείς κυρίως σε αυτούς στους οποίους τέθηκαν ερωτήματα και στη συνέχεια και ο οποιοσδήποτε άλλος θέλει να τοποθετηθεί από τους φορείς.
Τον λόγο έχει ο κ. Γιάννης Σταύρου, Α’ Αντιπρόεδρος – Εκτελεστικός του Συνδέσμου Βιομηχανιών Ελλάδος (ΣΕΒ).
 ΓΙΑΝΝΗΣ ΣΤΑΥΡΟΥ (Α’ Αντιπρόεδρος – Εκτελεστικός του Συνδέσμου Βιομηχανιών Ελλάδος (ΣΕΒ)): Ευχαριστώ πολύ, κύριε Πρόεδρε. 
Νομίζω ότι μία ήταν η ερώτηση, η οποία αφορούσε τις ξένες άμεσες επενδύσεις και τη συμμετοχή της μεταποίησης στις ξένες άμεσες επενδύσεις, οι υπόλοιπες ήταν, απλώς, αναφορές γενικού περιεχομένου. 
Ως προς αυτό το θέμα, σας παραπέμπω στα στοιχεία της Τραπέζης της Ελλάδος όπου δείχνουμε ότι το καθαρό απόθεμα ξένων άμεσων επενδύσεων ανά οικονομική δραστηριότητα από το 2013 έως το 2023, η συμμετοχή της μεταποίησης ήταν γύρω στο 15%, 8,1 δισ. ευρώ και σε κλαδικό επίπεδο, οι κλάδοι, που συγκέντρωσαν αυτά τα ποσά ήταν ο κλάδος του πετρελαίου, των χημικών ουσιών, των φαρμακευτικών προϊόντων, ελαστικό – πλαστικό, είδη διατροφής και προϊόντα καπνού. 
Εν πάση περιπτώσει, αυτό, δεν σημαίνει τίποτα, γιατί η συντριπτική πλειοψηφία των ξένων άμεσων επενδύσεων ήρθαν στο «Real Estate» και στα διάφορα «Funds» με τις μετοχές τους σε εξαγορές.
Νομίζω, θα πρέπει να συγκρατήσουμε, ότι το νομοσχέδιο αυτό το οποίο αφορά τον έλεγχο των ξένων άμεσων επενδύσεων σε ευαίσθητους τομείς και η δημιουργία μιας συγκεκριμένης δομής είναι προς την απόλυτα θετική κατεύθυνση. Δεν είχαμε τέτοιο, επιτέλους, θα αποκτήσουμε ένα σύστημα. Αυτό το σύστημα θα περάσει από τις «Συμπληγάδες» που περνάνε όλες οι διαδικασίες και τα θεσμικά πλαίσια προσπαθούμε να εφαρμόσουμε στη χώρα μας. 
Είμαστε βέβαιοι ότι υπάρχει η δέουσα σοβαρότητα και ότι οι αρμόδιες υπηρεσίες της Δημόσιας Διοίκησης θα τύχουν της δέουσας προσοχής, ούτως ώστε να ανταπεξέλθουν και να ολοκληρώσουν το έργο τους με το καλύτερο δυνατό αποτέλεσμα.
Σας ευχαριστώ.
ΑΝΔΡΕΑΣ ΝΙΚΟΛΑΚΟΠΟΥΛΟΣ (Προεδρεύων της Επιτροπής): Ευχαριστούμε και εμείς, κύριε Σταύρου.
Τον λόγο έχει η κυρία Λήδα Τικτοπούλου, Διευθύντρια της Διεύθυνσης Στατιστικής της Τράπεζας της Ελλάδος. 
ΛΗΔΑ ΤΙΚΤΟΠΟΥΛΟΥ (Διευθύντρια της Διεύθυνσης Στατιστικής της Τράπεζας της Ελλάδος): Σχετικά με το θέμα, που ετέθη από την εκπρόσωπο του Κομμουνιστικού Κόμματος Ελλάδας, θα ήθελα να αναφέρω ότι η Τράπεζα της Ελλάδος ενθαρρύνει τις πολιτικές ανάπτυξης άμεσων ξένων επενδύσεων στο πλαίσιο της ενίσχυσης της οικονομικής ανάπτυξης. Ωστόσο, χωρίς αυτό, σε καμία περίπτωση, να θέτει ζητήματα εθνικής ασφάλειας και δημόσιας τάξης, ζητήματα που αναμένεται να καλύψει ο σκοπούμενος μηχανισμός ελέγχου. 
Σχετικά με αυτό και για μεγαλύτερη ανάλυση στα θέματα οικιστικών ακινήτων και «Golden Visa», θα ήθελα να δώσω τον λόγο στην Υποδιευθύντρια Διεύθυνσης Στατιστικής της Τράπεζας της Ελλάδος αρμόδια για θέματα στοιχείων εξωτερικού τομέα και ισοζυγίου πληρωμών, κυρία Στυλιανή Μπέλλη.
ΑΝΔΡΕΑΣ ΝΙΚΟΛΑΚΟΠΟΥΛΟΣ (Προεδρεύων της Επιτροπής): Τον λόγο έχει η κυρία Στυλιανή Μπέλλη, Υποδιευθύντρια της Διεύθυνσης Στατιστικής της Τράπεζας της Ελλάδος.
ΣΤΥΛΙΑΝΗ ΜΠΕΛΛΗ (Υποδιευθύντρια της Διεύθυνσης Στατιστικής της Τράπεζας της Ελλάδος): Καλησπέρα και από εμένα. Αξιότιμα μέλη, κυρίες και κύριοι, θα ήθελα να επισημάνω, εκ μέρους μας, ότι τα στοιχεία σχετικά με τις αγοραπωλησίες ακινήτων μεταξύ των κατοίκων και μη κατοίκων, συλλέγονται από την Τράπεζα της Ελλάδος σε μηνιαίο επίπεδο, μέσω των εμβασμάτων των τραπεζών που αναγγέλλουν τα πιστωτικά ιδρύματα σε εμάς, για σκοπούς κατάρτισης ισοζυγίου πληρωμών. Οι αγοραπωλησίες ακινήτων που διενεργούνται χωρίς τη διαμεσολάβηση του εγχώριου τραπεζικού συστήματος, δεν περιλαμβάνονται. Τα στοιχεία αυτά, όπως είπα συλλέγονται για σκοπούς ισοζυγίου πληρωμών και δεν μπορούν να διασταυρωθούν άμεσα με στοιχεία της Golden Visa. Ωστόσο, μία ανάλυση ανά χώρα της προέλευσης του επενδυτή, μπορεί να μας δείξει ποιες είναι αυτές οι χώρες πού προέρχονται τα κεφάλαια και στη συνέχεια να διασταυρωθούν τα στοιχεία αυτά με τα στοιχεία των Golden Visa. 
Επίσης, να προσθέσω ότι η Τράπεζα της Ελλάδος δεν κάνει διαχωρισμό εμπορικών και οικιστικών ακινήτων. Δεν συλλέγει την πληροφορία αυτή. Ως προς τα μεγέθη, έχετε δίκιο, ότι τα ακίνητα αποτέλεσαν κατά το έτος 2024 το 40% των καθαρών ροών άμεσων ξένων επενδύσεων στη χώρα, ενώ μικρότερη σημασία είχαν οι επενδύσεις σε νέες μετοχές, όπως η αύξηση μετοχικού κεφαλαίου, τα επαναπενδυθέντα κέρδη και τα ενδομυϊκά δάνεια. 
Να απαντήσω και στο δεύτερο ερώτημα που ετέθη. Η Τράπεζα της Ελλάδος, ναι συλλέγει και καταρτίζει στοιχεία άμεσων ξένων επενδύσεων, όχι μόνο για τις εισερχόμενες επενδύσεις, αλλά και για τις εξερχόμενες. Πάντοτε στα πλαίσια κατάρτισης του ισοζυγίου πληρωμών της χώρας και πάντοτε βασιζόμενη στα διεθνή στατιστικά πρότυπα. Τα στοιχεία μας δημοσιεύονται ανά χώρα προέλευσης και προορισμού της επένδυσης και ανά κλάδο της οικονομικής δραστηριότητας, όπως γνωρίζετε και έχει επισημανθεί και στο παράρτημα του προσχεδίου νόμου. Ευχαριστώ πάρα πολύ.
ΑΝΔΡΕΑΣ ΝΙΚΟΛΑΚΟΠΟΥΛΟΣ (Προεδρεύων της Επιτροπής): Ευχαριστούμε και εμείς. Από τους Ειδικούς Αγορητές δεν έλαβε το λόγο μέχρι τώρα ο Ειδικός Αγορητής της Πλεύσης Ελευθερίας, ο κ. Καζαμίας γιατί βρισκόταν στην Ολομέλεια. Οπότε, κ. Καζαμία,  έχετε το λόγο τώρα και συνέχεια θα συνεχίσουμε με τους φορείς, αν θέλει κάποιος άλλος να δώσει κάποια απάντηση.
ΑΛΕΞΑΝΔΡΟΣ ΚΑΖΑΜΙΑΣ (Ειδικής Αγορητής της Κ.Ο. «Πλεύση Ελευθερίας – Ζωή Κωνσταντοπούλου»):  Ευχαριστώ πολύ, κύριε Πρόεδρε. Θα ήθελα, καταρχήν, να καλωσορίσω τους φορείς που συμμετέχουν στη διαδικασία αυτή εκ μέρους της Πλεύσης Ελευθερίας. Οφείλω να εξηγήσω ότι βρισκόμουν στην Ολομέλεια, μέχρι και πριν από λίγα λεπτά όταν έφτασα, διότι εκεί υπάρχει μία τελετή μνήμης για την επέτειο της γενοκτονίας των Ελλήνων του Πόντου και της Μικράς Ασίας. Ήμουν ομιλητής σε αυτήν και μόλις έφτασα από την διαδικασία στην Ολομέλεια. 
Θέλω να το πω αυτό και να τονίσω ότι αφενός η Πλεύση Ελευθερίας δίνει πάρα πολύ μεγάλη σημασία στη διαδικασία της ακρόασης των φορέων. Είναι κάτι το οποίο παρακολουθούμε σε κάθε νομοσχέδιο και πολύ λυπάμαι και ομολογώ ότι νοιώθω και κάποια ενόχληση για το γεγονός ότι δεν μπόρεσα να βρεθώ εδώ. Από την άλλη πρέπει να επισημάνω ότι αυτό είναι αποτέλεσμα κακού προγραμματισμού, διότι θα μπορούσε αυτή η συνεδρίαση να ξεκινήσει μια ώρα αργότερα και να μπορούν οι βουλευτές -και οι βουλευτές που είναι εδώ στην Επιτροπή- να παραβρεθούν και στην τελετή κάτω στην Ολομέλεια και να συμμετέχουν σε αυτή τη διαδικασία. 
Δεν ξέρω τώρα, αν λόγω αυτής της κατάστασης μου δίνεται η δυνατότητα, θα ήθελα σε όσους από τους φορείς ακόμη δεν έχουν απαντήσει, να θέσω μια πολύ γενική ερώτηση που μας απασχολεί. Κατά πόσο θεωρούν ότι η θεσμική διαδικασία, ο μηχανισμός που υπάρχει σε αυτό το νομοσχέδιο, μπορεί να εφαρμοστεί στην πράξη αποτελεσματικά. Δηλαδή, ο μηχανισμός μέσα από τον οποίο θα καταγράφονται και θα παρακολουθείται η δραστηριότητα επιχειρήσεων από τρίτες χώρες, οι οποίες έχουν επιπτώσεις σε όλους αυτούς τους τομείς της ασφάλειας και της δημόσιας τάξης, στο βαθμό που μπορεί να απαντήσει κάποιος φορέας.
Θέλω τέλος, να διαβεβαιώσω τους φορείς ότι η συζήτηση που έχουμε τώρα θα μας διανεμηθεί στα πρακτικά, οπότε θα διαβάσουμε πολύ προσεκτικά τα πρακτικά και τα υπομνήματα που είδα ότι κατέθεσαν αρκετοί φορείς και τους ευχαριστούμε ιδιαίτερα γι’ αυτό. Να είστε, με άλλα λόγια, βέβαιοι ότι θα λάβουμε υπόψη τις απόψεις σας και αυτό θα φανεί ίσως όχι στην τρίτη συνεδρίαση σήμερα το απόγευμα, γιατί γίνεται σε πολύ σύντομο χρονικό διάστημα και δεν θα έχουν διανεμηθεί μέχρι τότε τα πρακτικά, αλλά θα φανεί στην τέταρτη συνεδρίαση και στην Ολομέλεια, που θα έχουμε αργότερα αυτή την εβδομάδα. 
Και πάλι σας ευχαριστώ. Ευχαριστώ, κύριε Πρόεδρε, που μου δώσατε τη δυνατότητα να κάνω αυτή την παρέμβαση. 




 	ΑΝΔΡΕΑΣ ΝΙΚΟΛΑΚΟΠΟΥΛΟΣ (Προεδρεύων της Επιτροπής) : Ευχαριστούμε κι εμείς  κύριε Καζαμία. Να διευκρινίσω, το είπατε και εσείς, ότι έχουμε αμέσως μετά συνεδρίαση κι είχαν προγραμματίσει οι συνεδριάσεις κατ’ αυτόν τον τρόπο. Σε κάθε περίπτωση, ακούσατε τα ερωτήματα, επομένως, να δώσω τον λόγο σε όποιον από τους φορείς θέλει να τοποθετηθεί ή έχει κάτι να απαντήσει επί των γενικών ερωτημάτων που τέθηκαν προς όλους τους φορείς, γιατί οι δύο φορείς στους οποίους τέθηκαν συγκεκριμένα ερωτήματα, απαντήθηκαν. 
	Το λόγο έχει ο κ. Θεοφάνης Ματσόπουλος.
	ΘΕΟΦΑΝΗΣ ΜΑΤΣΟΠΟΥΛΟΣ (Υπεύθυνος Συμβουλευτικής Υποστήριξης Επιχειρήσεων του Εμπορικού και Βιομηχανικού Επιμελητηρίου Αθηνών): Ευχαριστώ πολύ κύριε Πρόεδρε.
Κύριε Καζαμία, κοιτάξτε. Όταν συζητούμε τη δημιουργία ενός μηχανισμού, τον αναλύουμε με βάση μια ιστορικότητα που μπορεί να έχει και αν έχει εφαρμοστεί σε άλλες χώρες και σε δεύτερη φάση, συζητούμε το αν μπορεί και με ποιο τρόπο να εφαρμοστεί στην ελληνική πραγματικότητα. 
Κατά την τοποθέτησή μου, εκπροσωπώντας το Εμπορικό και Βιομηχανικό Επιμελητήριο Αθηνών, ανέφερα ότι στην Αμερική από το 1950,  στις Ηνωμένες Πολιτείες της Αμερικής, υπήρχε το Defense Production Act, το οποίο επικαιροποιείται και αναθεωρείται συστηματικά, κατά το οποίο εξετάζονται άμεσες ξένες επενδύσεις και οι συνέπειές τους στην εθνική ασφάλεια των Ηνωμένων Πολιτειών. 
Υπάρχει, επίσης, στις ΗΠΑ, η Team Telecom, κατά την οποία δημιουργείται μια διϋπουργική επιτροπή, που εξετάζει την απόκτηση συμμετοχής σε κρίσιμες τηλεπικοινωνιακές υποδομές στο cloud, σήμερα, που ξέρουμε όλοι και στις δορυφορικές επικοινωνίες. Οπότε, κάτι που είχε δοκιμαστεί στο εξωτερικό και σε αγορές που είναι πολύ μεγαλύτερες και αν τις συγκρίνουμε με την Ελλάδα, θα έλεγα, χαοτικά μεγαλύτερες, μπορεί εξίσου εύκολα, κατά τη γνώμη τη δική μου, να εφαρμοστεί και στη χώρα μας. 
Όσον αφορά το συγκεκριμένο νομοσχέδιο, στην Ελλάδα, όπως γνωρίζετε, έχουμε περάσει κάποιες περιόδους δημοσιονομικής δυσκολίας, να το θέσουμε έτσι. Σε αυτές τις περιόδους, τα assets, οι αξίες των επιχειρήσεων και μεγάλων επιχειρήσεων που διαδραματίζουν ρόλο στην ανταγωνιστικότητα και την ομαλή λειτουργία της οικονομίας, οι αξίες αυτών των assets μειώνονται. Αυτό τις καθιστά ευάλωτες σε πιθανές επιθετικές εξαγορές, ιδίως αν αυτές είναι εισηγμένες στο Χρηματιστήριο. 
Μια τέτοιου είδους νομοθετική πρωτοβουλία σαν αυτή που συζητάμε σήμερα, ειδικά στους τομείς της ενέργειας, των λιμανιών και υποδομών, οι οποίες μπορούν να μεταβάλουν την πρόσβαση της χώρας μας στα διεθνή οικονομικά δίκτυα, στις διεθνείς εφοδιαστικές αλυσίδες, είναι περισσότερο επιβεβλημένη από ποτέ. 
Για τη δε Β1 Διεύθυνση Εξωστρέφειας, επειδή τυχαίνει, λόγω της ενασχόλησής μου με το Επιμελητήριο, που είμαι εκλεγμένο μέλος της Διοικητικής Επιτροπής, η Β1 έχει εξαιρετική παράδοση και τεχνογνωσία, η οποία την καθιστά, παρά τον, ενδεχομένως, μικρό αριθμό εργαζομένων της, εξαιρετικά αποδοτική και παραγωγική. 
Νομίζω, ότι σε ένα βαθμό, κάλυψα το ερώτημά σας. Σας ευχαριστώ.
ΑΝΔΡΕΑΣ ΝΙΚΟΛΑΚΟΠΟΥΛΟΣ (Προεδρεύων της Επιτροπής) : Ευχαριστούμε πολύ κύριε Ματσόπουλε.
Να δώσω τον λόγο στον Επίτιμο Πρόεδρο του Εμπορικού και Βιομηχανικού Επιμελητηρίου Θεσσαλονίκης, κ. Εμμανουήλ Βλαχογιάννη, ο οποίος ζήτησε το λόγο να τοποθετηθεί ή να απαντήσει.
Κύριε Βλαχογιάννη, έχετε το λόγο.
ΕΜΜΑΝΟΥΗΛ ΒΛΑΧΟΓΙΑΝΝΗΣ (Επίτιμος Πρόεδρος του Εμπορικού και Βιομηχανικού Επιμελητηρίου Θεσσαλονίκης):  Ευχαριστώ πάρα πολύ, κύριε Πρόεδρε.
Αυτό το οποίο θα ήθελα να σημειώσω, είναι ότι ο Κανονισμός από την Ε.Ε. είναι εκείνος που πρέπει να θεωρείται ως ο υπέρτατος νόμος. Απ’ όσο ξέρω, ένας εφαρμοστικός νόμος δεν μπορεί να τον ξεπεράσει, άρα, πρέπει να φροντίζει για την καλύτερη εφαρμογή του. 
Εισέρχεται στο σχέδιο νόμου ένα εργαλείο, που λέγεται αναστροφή. Αναστροφή σημαίνει, ότι η πράξη αγοράς των μετοχών ή των εταιρικών τίτλων, ακυρώνεται. Αυτό δεν μπορεί να είναι συμβατό με την έννοια ότι ο έλεγχος περιορίζεται μόνο στις επενδύσεις οι οποίες πρόκειται να γίνουν, αλλά και στις επενδύσεις οι οποίες, ήδη, έχουν γίνει. Αυτό πρέπει να γίνει ξεκάθαρο. Εάν θέλουμε να περιορίσουμε  το εύρος της εφαρμογής του Κανονισμού- που πολύ φοβάμαι, ότι δεν θα μπορούμε να το κάνουμε αυτό το πράγμα-  μόνο σε αυτές τις επενδύσεις οι οποίες πρόκειται να γίνουν, τότε θα ήταν ορθό να μην υπάρχει καμία αναφορά στην έννοια της αναστροφής, αλλά μονάχα στην έννοια της απαγόρευσης και του μετριασμού. Μετριασμός, που σημαίνει ότι τοποθετούνται κάποιοι όροι στους οποίους πρέπει να συμμορφωθεί ο ξένος επενδυτής.
Η έννοια της αναστροφής είναι εξαιρετικά δύσκολη στην εφαρμογή της και αυτό πρέπει να το έχουν όλοι υπ΄όψιν.  Αν δεν υπάρχει καλό οπλοστάσιο δύσκολα μπορεί να γίνει δεκτό και με ποιο τρόπο μπορεί να επιβληθεί. Αναφέρει προηγουμένως για τη δυνατότητα να αποσυνδεθεί η κατοχή των μετοχών ή των εταιρικών τίτλων  από την άσκηση του πραγματικού ελέγχου επί της εταιρείας στόχου έχουν αυτό τον σκοπό, να διευκολύνουν την ελληνική διοίκηση να πάρει εκείνες τις αποφάσεις που θα μπορέσουν να της επιτρέψουν να κάνει πράξη αυτό το οποίο λέγεται αναστροφή. Ίσως να μην είναι και κάτι το οποίο θα μπορεί να γίνει εύκολα. Αν συμφωνεί ο ελεγχόμενος επενδυτής, ναι  γίνεται, αλλά αν δεν συμφωνεί  θέλω να μου πείτε ποιο ελληνικό  δικαστήριο θα μπορεί να διατάξει αυτή και με ποια μέτρα μπορεί να την επιβάλλει αν δεν υπάρχει το αναγκαίο οπλοστάσιο. 
Αυτά όλα είναι πολύ πρακτικά σχόλια και έχουν να κάνουν με το δύσκολο χαρακτήρα της αναστροφής, η οποία, όπως σας είπα και προηγουμένως, προϋποθέτει, ότι η συγκεκριμένη συναλλαγή που αντιστρέφεται έχει ήδη πραγματοποιηθεί και έχει ήδη ολοκληρωθεί. 
Άρα,  εφόσον ζητάμε να έχουμε το εργαλείο  αυτό της αναστροφής πρέπει να κάνουμε και μία για τις επενδύσεις οι οποίες έχουν ήδη ολοκληρωθεί. Αλλιώς φοβάμαι ότι έχουμε ένα σχέδιο νόμου το οποίο εδώ δεν θα είναι εφαρμόσιμο από την ελληνική έννομη τάξη. Ευχαριστώ πάρα πολύ κύριε Πρόεδρε.
ΑΝΔΡΕΑΣ ΝΙΚΟΛΑΚΟΠΟΥΛΟΣ (Προεδρεύων της Επιτροπής): Ευχαριστούμε και εμείς κ. Βλαχογιάννη.
Το λόγο έχει ο κ. Πάιδας,  Πρόεδρος της Οικονομικής και Κοινωνικής Επιτροπής.
ΙΩΑΝΝΗΣ ΠΑΙΔΑΣ (Πρόεδρος της Οικονομικής και Κοινωνικής Επιτροπής): Ευχαριστώ πολύ κύριε Πρόεδρε.
Δύο γρήγορες παρατηρήσεις θέλω να κάνω. Εξειδικευμένα στο άρθρο 4 παράγραφος 2, που αφορά τη δυνατότητα αναδρομικού ελέγχου μιας επένδυσης, όπου αναφέρεται ότι τουλάχιστον για 15 μήνες μετά την ολοκλήρωσή της μπορεί να γίνει αναδρομικός έλεγχος αυτεπάγγελτα. Εκτιμάμε ότι αυτό το χρονικό πλαίσιο δημιουργεί πρόσθετη αβεβαιότητα για τους επενδυτές και προτείνουμε το διάστημα για την αυτεπάγγελτη διαδικασία να συντομεύσει σε λιγότερο από 15 μήνες. Τουλάχιστον για ένα εξάμηνο μέχρι ένα ενιάμηνο νομίζω ότι υπάρχει η δυνατότητα να υπάρξει αναδρομικός έλεγχος.
Μία δεύτερη παρατήρηση. Επίκειται σύντομα να γίνει η ψήφιση του νέου Κανονισμού από το Ευρωπαϊκό Κοινοβούλιο. Νομίζω ότι απαιτείται μια προσεκτική συμπερίληψη των σημαντικότερων νεότερων διατάξεων και η ενσωμάτωση στο δικό μας νόμο έτσι ώστε κατά την εισαγωγή που θα γίνει στο Εθνικό Κοινοβούλιο να συμπεριληφθούν όλες αυτές οι νέες διατάξεις του νέου Κανονισμού του Ευρωπαϊκού Κοινοβουλίου. Ευχαριστώ πολύ.
 ΑΝΔΡΕΑΣ ΝΙΚΟΛΑΚΟΠΟΥΛΟΣ (Προεδρεύων της Επιτροπής): Ευχαριστούμε πολύ κ. Πάιδα.
Το λόγο έχει ο κ. Αναστάσιος (Τάσος) Χατζηβασιλείου, Υφυπουργός Εξωτερικών.
ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών): Ευχαριστώ κύριε Πρόεδρε. Ευχαριστώ πάρα πολύ τους συναδέλφους για τις προτάσεις τους και για την ωραία συζήτηση αλλά και τους φορείς που είναι σήμερα εδώ ή διαδικτυακά.
Έχω σημειώσει όλες τις παρατηρήσεις και τις ερωτήσεις που έχετε καταθέσει τις οποίες και θα απαντήσουμε στις υπόλοιπες συνεδριάσεις με τους συναδέλφους βουλευτές αλλά και στην Ολομέλεια. 
Θέλω επιγραμματικά μόνο να σας πω ότι το νομοσχέδιο αυτό έρχεται για να βάλει σαφείς κανόνες στην υποδοχή άμεσων ξένων επενδύσεων στη χώρα. 
Το σκεπτικό μας έχει μια διπλή ανάγνωση. Από τη μία ανταποκρινόμαστε στις σύγχρονες προκλήσεις, γεωπολιτικές, οικονομικές, επενδυτικές. Όλοι αντιλαμβάνεστε και γνωρίζετε καλύτερα τι συμβαίνει στον περίγυρό μας. Από την άλλη, λαμβάνουμε υπόψη ότι, υπάρχει υπό διαβούλευση νέος Κανονισμός στην Ευρωπαϊκή Ένωση για τον οποίον υπενθυμίζω θα χρειαστούμε μέχρι και δύο έτη μέχρι να πάρει την τελική του μορφή και να ακολουθήσει όλα τα βήματα τα οποία προβλέπονται.
 Εμείς σήμερα ερχόμαστε και φέρνουμε το νομοσχέδιο αυτό, υπενθυμίζοντας ότι δεν είναι υποχρεωτική η θέσπιση εθνικού μηχανισμού ελέγχου ΑΞΕ από τον υφιστάμενο Κανονισμό και από την ευρωπαϊκή νομοθεσία. Ερχόμαστε, όμως και το θεσπίζουμε γιατί θεωρούμε ότι ευθυγραμμιζόμαστε με την πρακτική πολλών κρατών - μελών. 
Υπενθυμίζω ότι τρεις χώρες δεν έχουμε σήμερα μηχανισμό, είναι η Ελλάδα, η Κύπρος και η Κροατία. Εμείς ερχόμαστε να φύγουμε από τη λίστα αυτή και να περάσουμε στην άλλη λίστα των χωρών, που διαθέτουν μηχανισμό και ταυτόχρονα, διότι πιστεύουμε ότι με τον τρόπο αυτό ενισχύουμε την αξιοπιστία της χώρας, στέλνουμε ένα μήνυμα ότι είμαστε ένας σοβαρός επενδυτικός προορισμός, ο οποίος προσφέρει ασφάλεια δικαίου και στη χώρα την ίδια αλλά και στον επενδυτή ο οποίος θέλει να έρθει εδώ και να βάλει τα κεφάλαια του. 
Για άλλη μια φορά να σας πω ένα μεγάλο ευχαριστώ. Κύριε Πρόεδρε επιφυλάσσομαι για τα υπόλοιπα στις συνεδριάσεις. 
ΑΝΔΡΕΑΣ ΝΙΚΟΛΑΚΟΠΟΥΛΟΣ (Προεδρεύων της Επιτροπής): Ευχαριστούμε πολύ κύριε Υπουργέ. Μετά από αυτά θα ήθελα να ευχαριστήσω τους φορείς για την παρουσία τους στη σημερινή συνεδρίαση και τις τοποθετήσεις τους. Ολοκληρώθηκε η συνεδρίαση της ακρόασης φορέων στο στάδιο της επεξεργασίας και εξέτασης του σχεδίου νόμου του Υπουργείου Εξωτερικών για τη λήψη μέτρων εφαρμογής του Κανονισμού (ΕΕ) 2019/452 για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφάλειας ή δημόσιας τάξης.
Η επόμενη συνεδρίαση θα είναι στις 4, όπου θα ξεκινήσει με την ψηφοφορία. Σας ευχαριστούμε πολύ.
Στο σημείο αυτό γίνεται η γ΄ ανάγνωση του καταλόγου των μελών της Επιτροπής. 
Παρόντες ήταν οι Βουλευτές κ.κ. Παρόντες ήταν οι Βουλευτές κ.κ. Αβραμόπουλος Δημήτριος, Ανδριανός Ιωάννης, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Γκολιδάκης Διαμαντής, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παναγιωτόπουλος Νικόλαος, Παππάς Ιωάννης, Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Δούρου Ειρήνη (Ρένα), Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Ψυχογιός Γεώργιος, Μανωλάκου Διαμάντω, Μεταξάς Κωνσταντίνος Βασίλειος, Παπαναστάσης Νικόλαος, Δελής Ιωάννης, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος, Γαυγιωτάκης Μιχαήλ και Σαράκης Παύλος.
Τέλος και περί ώρα 14:25΄ λύθηκε η συνεδρίαση.

